qundao/data-zh-poetry huggingface dataset:
畫堂春
作者：張掄
朝代：宋

月娥來自廣寒宮。步搖環珮丁東。戲鸞雙舞駕天風。雪滿雲空。一剪玉梅花小，九霞瓊醴杯濃。鳳簫千載莫匆匆。且醉壺中。
臨江仙
作者：張掄
朝代：宋

玉宇涼生清禁曉，丹葩色照晴空。珊瑚敲碎小玲瓏。人間無此種，來自廣寒宮。雕玉闌干深院靜，嫣然凝笑西風。曲屏須佔一枝紅。且圖敧醉枕，香到夢魂中。
臨江仙
作者：張掄
朝代：宋

聞道彤庭森寶仗，霜風逐雨驅雲。六龍扶輦下青冥。香隨鸞扇遠，日射赭袍明。簾卷天街人隘路，滿城喜望清塵。歡聲催起嶺梅春。欲知天意好，昨夜月華新。
菩薩蠻
作者：張掄
朝代：宋

人間何處難忘酒。□□□□□□鬥。不是慕榮華。惟愁月□□。□□□□□。□□□□□。一盞此時慳。□□□□□。
菩薩蠻
作者：張掄
朝代：宋

人間何處難忘酒。中秋皓月明如晝。銀漢洗晴空。清輝萬古同。涼風生玉宇。只怕雲來去。一盞此時遲。陰晴未可知。
菩薩蠻
作者：張掄
朝代：宋

人間何處難忘酒。六花投隙瓊瑤透。火滿地爐紅。蕭蕭屋角風。飄搖飛絮亂。浩蕩銀濤卷。一盞此時乾。清吟可那寒。
菩薩蠻
作者：張掄
朝代：宋

人間何處難忘酒。小舟□□□楊柳。柳影蘸湖光。薰風拂□□。□□□□□。□□□□□。一盞此時傾。□□□□□。
菩薩蠻
作者：張掄
朝代：宋

人間何處難忘酒。山村野店清明後。滿路野花紅。一簾楊柳風。田家春最好。簫鼓村村鬧。一盞此時辭。將何樂聖時。
菩薩蠻
作者：張掄
朝代：宋

人間何處難忘酒。水邊石上逢山友。相約老山林。幽居不怕深。浮名心已盡。傾倒都無隱。一盞此時無。交情何以舒。
菩薩蠻
作者：張掄
朝代：宋

人間何處難忘酒。素秋令節逢重九。步屧繞東籬。金英爛漫時。折來驚歲晚。心與南山遠。一盞此時休。高懷何以酬。
菩薩蠻
作者：張掄
朝代：宋

人間何處難忘酒。興來獨步登巖岫。倚杖看雲生。時聞流水聲。山花明照眼。更有提壺勸。一盞此時斟。都忘名利心。
菩薩蠻
作者：張掄
朝代：宋

人間何處難忘酒。遲遲暖日群花秀。紅紫鬥芳菲。滿園張錦機。春光能幾許。多少閒風雨。一盞此時疏。非痴即是愚。
菩薩蠻
作者：張掄
朝代：宋

人間何處難忘酒。閉門永日無交友。何以樂天真。雲山發興新。聽風松下坐。趁蝶花邊過。一盞此時空。幽懷誰與同。
蝶戀花
作者：張掄
朝代：宋

□□□□□□□。□□□□，□□□□□。□□□□□□□。□□□□□□□。□□□□□露採。□□□□，□□□□□。□□□□□□□。飄然直□□□□。
蝶戀花
作者：張掄
朝代：宋

□□□□□□□。□□□□，□□□□□。□影□□□□□。□□□□□□□。□□□□長不老。天□□□，□□□□□。□□□□□物表。廣寒宮殿□□□。
蝶戀花
作者：張掄
朝代：宋
体裁：词

不假□□□□□。□□□□，□□□□□。□□□□□□□。□□□□□□□。□□□□□□□。□□□□，□□□□□。□□□□□□□。□□□□□□□。
蝶戀花
作者：張掄
朝代：宋

前日海棠猶未破。點點胭脂，染就真珠顆。今日重來花下坐。亂鋪宮錦春無那。剩摘繁枝簪幾朵。痛惜深憐，只恐芳菲過。醉倒何妨花底臥。不須紅袖來扶我。
蝶戀花
作者：張掄
朝代：宋

弱水茫茫三萬裡。遙望蓬萊，浮動煙霄外。若問蓬萊何處是。珠樓玉殿金鰲背。惟是飛仙能馭氣。霞袖飄搖，來往如平地。除□飛仙誰得至。只緣山在波濤底。
蝶戀花
作者：張掄
朝代：宋

清夜凝然□□□。□□□□，□□□□□。□界森羅星□□。□□□□□□□。□□□□縈碧霧。上□□□，□□□□□。□□□□□紫府。歸來□□□□□。
蝶戀花
作者：張掄
朝代：宋

碧海沈沈西極遠。間訪□□，□□□□□。恰值群仙來閬苑。相將□□□□□。□□□□誰得見。五彩□□，□□□□□。□□□□□□□。人間幾度□□□。
蝶戀花
作者：張掄
朝代：宋

碧海靈桃花朵朵。阿母□□，□□□□□。作夜海風吹玉顆。分明□□□□□。□□□□苞已破。散液流□，馥郁□□□。□□三偷誰可那。如今先手還輸我。
蝶戀花
作者：張掄
朝代：宋

碧落浮黎光景異。瓊□□□，□□□□□。□有寶珠如黍米。天真□□□□□。□□□□憑玉幾。花雨霏霏，散入諸天□。□□□□傅妙旨。至今流演無終紀。
蝶戀花
作者：張掄
朝代：宋

絕想凝真天地表。九□□□，□□□□□。行處旌幢參羽葆。五雲隨□□□□。□□神仙春不老。煙□□□，□□□□□。□□□□多與少。下窺海□□□□。
蝶戀花
作者：張掄
朝代：宋

莫笑一瓢門戶隘。任意遊行，出入俱無礙。玉殿珠宮都不愛。別藏大地非塵界。東海揚塵瓢不壞。寒暑□移，瑞日何曾改。一住如今知幾載。主人不老長春在。
西江月
作者：張掄
朝代：宋

一夢浮生未覺，三冬短晷堪驚。天高誰解挽長繩。繫住流年光景。須信陰陽有定，非關歲月無情。若教心地湛然清。日在壺中自永。
西江月
作者：張掄
朝代：宋

仙道於人不□，□□□□□□。坎離□□□無窮。不信浮生若夢。君看□□窨雪，尋常見睍消熔。能令新舊再相逢。此是如何作用。
西江月
作者：張掄
朝代：宋

冬至一陽初動，鼎爐光滿簾幃。五行造化太幽微。顛倒難窮妙理。遇此急須進火，速修猶恐遲遲。茫茫何處問天機。要悟須憑師指。
西江月
作者：張掄
朝代：宋

卷地朔風凜凜，漫天瑞雪霏霏。園林萬木變枯枝。因甚松篁獨翠。只為春花競發，卻教秋葉爭飛。若無榮盛便無衰。悟此方名達理。
西江月
作者：張掄
朝代：宋

四序常如轉轂，百年須待春風。江梅何事向嚴冬。早有清香浮動。只為六陰極處，一陽已肇黃宮。陰陽迭用事何窮。此是乾坤妙用。
西江月
作者：張掄
朝代：宋

密佈同雲萬里，六飛玉糝瓊鋪。清歌妙舞擁紅爐。猶恨寒侵尊俎。誰念山林路險，獨行跣足樵夫。莫驚苦樂□殊途。陽□皆由陰注。
西江月
作者：張掄
朝代：宋

有限光陰過隙，無情日月飛梭。春花秋月暗消磨。一歲相看又過。逢酒須成痛飲，臨風莫厭高歌。虛名微利兩如何。識破方知恁麼。
西江月
作者：張掄
朝代：宋

獨坐閒觀瑞雪，方知造化無偏。不論林木與山川。白玉一時裝遍。梁苑休尋賦客，山陰莫上溪船。三杯醉□意陶然。夢後瑤臺閬苑。
西江月
作者：張掄
朝代：宋

翦就碧雲鬧葉，刻成紫玉芳心。淺春不怕峭寒侵。曖徹薰籠瑞錦。花裡清芬獨步，尊前勝韻難禁。飛香直到玉杯深。消得厭厭痛飲。
西江月
作者：張掄
朝代：宋

雅士常多雅□，□□□□□懷。雪溪□□□舟來。興盡何須見戴。恰似□雲出岫，豈拘宇內形骸。超然物外遠塵埃。到此方為自在。
西江月
作者：張掄
朝代：宋

雪似瓊花鋪地，月如寶鑑當空。光輝上下兩相通。千古誰窺妙用。若悟珠生蚌腹，方知非異非同。陰陽相感有無中。恍惚已萌真種。
踏莎行
作者：張掄
朝代：宋

一片閒雲，山頭初起。飄然直上虛空裡。殘虹收雨聳奇峰，春晴鶴舞丹霄外。出岫無心，為霖何意。都緣行止難拘繫。幽人心已與雲閒，逍遙自在誰能累。
踏莎行
作者：張掄
朝代：宋

一道飛泉，來從何許。空山積翠無人處。潺湲時和七絃琴，溟濛忽散千巖雨。不問春秋，何拘今古。清音一聽忘千慮。纓塵濯盡百神間，飄然襟袖思輕舉。
踏莎行
作者：張掄
朝代：宋

人問山中，因何無暑。山堂恰在山深處。藤陰滿地走龍蛇，泉聲萬壑鳴風雨。且弄青松，休揮白羽。相逢況有煙霞侶。長天一任火雲飛，夜涼踏月相將去。
踏莎行
作者：張掄
朝代：宋

人遠山深，草□□□。□□□□天真性。□□□長在山中，肯□□□□□□。□似幽□，□□心盡。超然心□□□隱。□□□水作生涯，百年甘守空山靜。
踏莎行
作者：張掄
朝代：宋

割斷凡緣，心安神定。山中採藥修身命。青松林下茯苓多，白雲深處黃精盛。百味甘香，一身清淨。吾生可保長無病。八珍五鼎不須貪，葷羶濁亂人情性。
踏莎行
作者：張掄
朝代：宋

堪笑山中，春來風景。一聲啼鳥煙林靜。山泉風暖奏笙簧。山花雨過開雲錦。短棹桃溪，瘦藤蘭徑。獨來獨往乘幽興。韶光回首即成空，及時樂取逍遙性。
踏莎行
作者：張掄
朝代：宋

朝鎖煙霏，暮凝空翠。千峰迥立層霄外。陰睛變化百千般，丹青難寫天然態。人住山中，年華頻改。山花落盡山長在。浮生一夢幾多時，有誰得似青山耐。
踏莎行
作者：張掄
朝代：宋

秋入雲山，物情瀟灑。百般景物堪圖畫。丹楓萬葉碧雲邊，黃花千點幽巖下。已喜佳辰，更憐清夜。一輪明月林梢掛。松醪常與野人期，忘形共說清閒話。
踏莎行
作者：張掄
朝代：宋

身世浮漚，利名韁鎖。省來萬事都齊可。尋花時傍碧溪行，看雲獨倚青松坐。雲片飛飛，花枝朵朵。光陰且向閒中過。世間蕭散更何人，除非明月清風我。
踏莎行
作者：張掄
朝代：宋

雪擁群峰，靜□□□。□□□□□居□。□□破殼慄黃香，柴□□□□□□。□□□□，□和衣倒。寂寥氣□□君好。□□□貴足人爭，山中恬淡能長保。
醉落魄·一斛珠
作者：張掄
朝代：宋

光輝皎潔。古今但賞中秋月。尋思豈是月華別。都為人間，天上氣清徹。廣寒想望峨瓊闕。琤琤玉杵聲奇絕。何時賜我長生訣。飛入蟾宮，折桂餌丹雪。
醉落魄·一斛珠
作者：張掄
朝代：宋

流光轉轂。烏飛兔走爭相逐。火雲方見奇峰簇。颯颯西風，驚墮井梧綠。隙駒莫嘆年華速。新涼且喜消炎酷。休將閒事縈心曲。紅滴真珠，初醡玉醅熟。
醉落魄·一斛珠
作者：張掄
朝代：宋

流年迅速。君看敗葉初辭木。若非壽有金丹續。石火光中，難保鬢長綠。區區何用爭榮辱。百年一夢黃梁熟。人生要足何時足。贏取清閒，即是世間福。
醉落魄·一斛珠
作者：張掄
朝代：宋

清秋夜寂。圓蟾素影流空碧。都無一點浮雲隔。河漢光微，星斗淡無色。日精欲煉須陰魄。更深猶望清宵立。坎離二物都收得。獨步瀛洲，方表大丹力。
醉落魄·一斛珠
作者：張掄
朝代：宋

湖光湛碧。亭亭照水芙蕖拆。綠羅蓋底爭紅白。恍若凌波，仙子步羅襪。如今霜落枯荷折。清香無處重尋覓。浮生似此初無別。及取康強，一笑對風月。
醉落魄·一斛珠
作者：張掄
朝代：宋

秋光瑩徹。園林□□□□□。如何宋玉□□切。作賦悲涼，草木□□□。□人自與□□□。長歌清嘯無時節。甕頭且飲□如雪。不管春花，亦不管秋月。
醉落魄·一斛珠
作者：張掄
朝代：宋

秋宵露結。清晨□□□□□。□□潤□□□冽。名體才分，功用□□□。□兒本是□□□。養成方見仙凡隔。神仙不肯分明說。多少迷人，海上訪丹訣。
醉落魄·一斛珠
作者：張掄
朝代：宋

秋高氣肅。西風又拂盈盈菊。挼金弄玉香芬馥。桃李雖繁，其奈太粗俗。淵明雅興誰能續。東籬千古遺高躅。人生所貴無拘束。且採芳英，瀲灩泛醽醁。
醉落魄·一斛珠
作者：張掄
朝代：宋

紅芳紫陌。韶華□□□□□。□花弄□□□色。不比西風，吹落□□□。乾坤造化□□□。都緣一氣潛相易。觀時感事成嗟惜。惟有喬松，不改舊時碧。
醉落魄·一斛珠
作者：張掄
朝代：宋

虛窗透月。寒莎敗壁蛩吟切。沈沈永漏燈明滅。只為愁人，不為道人設。愁人對此成愁絕。道人終是心如鐵。一般景趣情懷別。笛裡西風，吹下滿庭葉。
阮郎歸
作者：張掄
朝代：宋

亭亭槐柳午陰圓。薰風拂舜弦。一輪紅日貼中天。乾坤如火然。觀上象，想丹田。陽精色正鮮。□從煉得體純全。朱顏無歲年。
阮郎歸
作者：張掄
朝代：宋

動時思靜暑思寒。塵勞擾擾間。翻雲覆雨百千般。幾時心地閒。□□□，□□難。將□□□然。自然寒暑不相□。□□□地仙。
阮郎歸
作者：張掄
朝代：宋

寒來暑往幾時休。光陰逐水流。浮雲身世兩悠悠。何勞身外求。天上月，水邊樓。須將一醉酬。陶然無喜亦無憂。人生且自由。
阮郎歸
作者：張掄
朝代：宋

欲如臭腐化神奇。當觀蟬蛻時。脫然飛上綠槐枝。炎炎晝景□。□□□，□如斯。□□□□迷。靈軀一旦脫□□。□□□□歸。
阮郎歸
作者：張掄
朝代：宋

深亭邃館鎖清風。榴花芳豔濃。陽光染就欲燒空。誰能窺化工。觀物外，喻身中。靈砂別有功。若將一粒比花容。金丹色又紅。
阮郎歸
作者：張掄
朝代：宋

炎天何處可登臨。須於物外尋。松風澗水雜清音。空山如弄琴。宜散發，稱披襟。都無煩暑侵。莫將城市比山林。山林興味深。
阮郎歸
作者：張掄
朝代：宋

炎炎皦日正當中。澄潭忽此逢。金丹乍浴表深功。通明照水紅。丹浴罷，樂無窮。怡然百體融。人間何處不清風。此懷誰與同。
阮郎歸
作者：張掄
朝代：宋

誰言無處避炎光。山中有草堂。安然一枕即仙鄉。竹風穿戶涼。名不戀，利都忘。心閒日自長。不須辛苦覓瓊漿。華池神水香。
阮郎歸
作者：張掄
朝代：宋

豪家大廈敞千楹。風搖玉柄輕。金盆弄水復敲冰。熱從何處生。低草舍，小茅亭。如何安此身。元來一念靜無塵。蕭然心自清。
阮郎歸
作者：張掄
朝代：宋

金烏玉兔最無情。驅馳不暫停。春光才去又朱明。年華只暗驚。須省悟，莫勞神。朱顏不再新。滅除妄想養天真。管無寒暑侵。
霜天曉角
作者：張掄
朝代：宋

曉風搖幕。敧枕聞殘角。霜月可窗寒影，金猊冷、翠衾薄。舊恨無處著。新愁還又作。夜夜單于聲裡，燈花共、淚珠落。
鷓鴣天
作者：張掄
朝代：宋

五福仙娥月殿來。依稀微步彩雲隨。一從別有瑤池宴，不見蟠桃幾度開。歌宛轉，舞徘徊。碧梧秋意滿池臺。年年玉露收殘暑，長送新涼入壽杯。
鷓鴣天
作者：張掄
朝代：宋

彩舞萱堂喜氣新。年年今日慶生辰。碧凝香霧籠清曉，紅入桃花媚小春。須酩酊，莫逡巡。九霞杯冷又重溫。壺天自是人難老，長擁笙歌醉洞雲。
鷓鴣天
作者：張掄
朝代：宋

福善天應錫壽祺。人生七十古來稀。我翁更有椿齡在，餘慶堂前玉樹輝。傳世業，長孫枝。捧杯歡見老萊衣。一陽漸近門多喜，百祿爭迎好事歸。
鷓鴣天
作者：張掄
朝代：宋

訊息枝頭梅子黃。兩宮恩意釀湖光。長庚自是文章瑞，好伴前星燭萬方。金鴨暖，玉杯香。換鵝筆墨醉淋浪。只將名字為公祝，便合千秋佐玉皇。
鷓鴣天
作者：張掄
朝代：宋

鶴馭來從玉席前。笑談勳業照凌煙。心遊物外都無礙，春在壺中別有天。香似霧，酒如泉。華堂冰雪映神仙。靈椿不老青松健，花裡年年醉管絃。
敕差靈巖寺主大師詳公赴寺
作者：張掞
朝代：宋

黄紙除書下九天，岱宗西麓鎮金田。
鷲峰肅肅臻多士，蘭社熙熙撫衆賢。
像室光華輝曉日，禪心清凈擢秋蓮。
山泉自此增高潔，雲集十方結勝緣。
留題靈巖寺
作者：張掞
朝代：宋

再見祇園樹，流光二十年。
依然山水地，況是雪霜天。
閣影移寒日，鐘聲出暝煙。
粗官苦奔走，一宿亦前緣。
賀兩府入東西府
作者：張掞
朝代：宋

五仙同日集蓬萊，玉宇珠簾次第開。
乍向壺中窺日月，猶疑海上見樓臺。
光生金鉉調元地，榮極璿樞命世才。
共荷盡賢天地寵，定知霖雨及時來。
送議公詳公詩
作者：張掞
朝代：宋

峨峨日觀出雲層，西麓靈庵寄佛乘。
金地闕人安大衆，玉京選士得高僧。
霜刀斷腕羣魔伏，鈿軸存心奧義增。
顧我舊山泉石美，湔除諸惡賴賢能。
靜照堂
作者：張掞
朝代：宋

牛斗光芒下，江山形勝中。
招提萬法本，靜照一堂空。
花木含春意，門庭話古風。
支郎乞詩什，愧匪雅南工。
題資福院平綠軒
作者：張掞
朝代：宋

禪窗虛敞瞰西南，野色溪光接畫簷。
雲去碧天無間斷，一看依約見山尖。
宿靈巖寺
作者：張揆
朝代：宋

再見祇園樹，流光二十年。
依然山水地，況是雪霜天。
閣影移寒日，鐘聲出暝煙。
微官苦奔走，一宿亦前緣。
伯初姪謁客道傍叢竹間見梅花盛開村人不知賞嗟惜賦詩因次韻
作者：張擴
朝代：宋

少年眼似春冰滑，風味最于花曲折。
衝泥訪客竹邊過，邂逅寒梅照疏節。
不應誤落野人手，自賦新詩爲昭雪。
坐憐窮臘太嚴苦，萬木如僵生意絕。
零丁老枿獨回暖，似借餘波霑涸轍。
今君把玩不忍去，吹面朔風皴欲裂。
還家笑我病隤豗，茅屋千窗牆百穴。
自言親到玉妃館，縞練分行洗紋纈。
詩成不費鑪錘功，君看錚錚句成鐵。
伯寓給事築漫吾亭却寄
作者：張擴
朝代：宋

漫郎昔爲補衮客，面如嚴霜心如石。
手披逆鱗不作難，肯爲俗人借顔色。
十年收身渺江湖，胸中了然一事無。
焚香默坐已忘我，酌酒賦詩聊漫吾。
秋風藕花開十丈，新築危亭枕其上。
客來口噤不得語，晚節自愛恐招謗。
别君戃怳不記年，笈中諫紙尚幾番。
笭箵寄隱亦暫耳，漫乎漫乎誰謂然。
允中大夫兄召客賞海棠屬予賦詩
作者：張擴
朝代：宋

枝頭桃李半狼籍，浪說春風借顔色。
海棠斬新一樣紅，錦絲欲墮嬌無力。
主人連日被渠惱，無處分疏更招客。
重羅作幕裙作圍，麗人行酒客賦詩。
挽定春光不得放，忍看落紅零亂時。
元齡招飲未果赴復以詩見促輒次其韻并呈景蕃
作者：張擴
朝代：宋

主人劇風味，玉壺涵春冰。
惡客費招呼，詩來委弓旌。
兩季復可人，名應處士星。
請從狗竇窺，敢辱蒲輪迎。
我昨占食指，似當嘗黿羮。
平日口腹累，老窮尚蠅營。
百花曉無跡，良辰况難并。
虎頭政病酒，渇肺憐江清。
未知幾百盞，澆腸訶靁鳴。
歸時戒被肘，會見金盆傾。
再和戲子公·其一
作者：張擴
朝代：宋

棋局畫行新觸手，帳文龜殻凈圍床。
閤材近取復何好，法意防貪未可涼。
自此鉛華須痛遣，疑於縞素或相妨。
夜闌天女來求法，君看如何是革嚢。
再和戲子公·其二
作者：張擴
朝代：宋

背人阿堵未中方，紙閤文書不礙床。
正似複褌羞北阮，絕勝斗酒換西涼。
來詩肯辦十分賞，去轍猶關一水妨。
對面更看枯淡在，應無兒輩紫羅嚢。
再次前韻
作者：張擴
朝代：宋

梅花聲名降百花，蠟梅後出亦世家。
真香不多護以蠟，玄官風流無長物。
瀛洲閣老聖得知，不解藏鋒屢作詩。
君不見大蘇曾賦黄千葉，歲晚無膠續絃絕。
君今頗陋飯顆山，枕上冥搜那得眠。
想應不妨花歸去，開處韓郎有新句。
淺黄官樣苦撩人，此事從來合付君。
我亦評花太僭越，不問吞針與囓鉢。
再次筍韻
作者：張擴
朝代：宋

羽獵誰尋狐貉皮，空林失箭已千枝。
遥聆春晚斧斤響，不到歲寒霜雪時。
喜有齋熏延上座，愧無椽管付師宜。
平生漫作漢宫妾，十指許長君未知。
再次韻簡子温
作者：張擴
朝代：宋

予詩久愧溪藤滑，佩服君詩生罄折。
君詩盤錯見梅詩，似借梅花作根節。
梅花元非世間種，雪裏開花白於雪。
平生和靖最知音，誰是鸞膠續絃絕。
苦吟似君良有以，我復何爲怒當轍。
定知孤艷訴不平，曉來哀笳噴窗裂。
明朝百蘤豈不好，得魚縱珍非丙穴。
春風晚賜桃杏寵，琥珀調膏誤成纈。
寒英謝去亦機警，且禀嚴冬令如鐵。
别後一日予獨遊惠山寺酌泉烹茶而去時景蕃補葺舊隱將自德興奉親而歸以詩追寄之
作者：張擴
朝代：宋

缾罌絡繹送醍醐，總是僧家飲啜餘。
向上誰高康谷品，流傳恐誤古人書。
暫來刮眼驚尤物，深羨誅茅葺舊居。
却恐文饒漸多事，他年乘傳定何如。
博古堂
作者：張擴
朝代：宋

古人嗜書書不足，家貧無錢就市讀。
今人收書書填屋，紅牙垂籤手未觸。
別駕平生師古人，傳癖書淫九經簏。
盧仝撐腸五千卷，鄴侯插架三萬軸。
河東安世工補亡，伏日郝隆便曬腹。
少時場屋學有餘，行輩見推行秘書。
援毫急趁蠶食葉，袖手冷窺獺祭魚。
十年未持紫荷橐，校讎合在天祿閣。
投身簿領聊爾耳，飽看五車誇濩落。
近者聞說新堂成，芭蕉急雨作秋聲。
請君掃榻近燈火，莫歌長檠歌短檠。
古律詩戲簡汪彦章學士
作者：張擴
朝代：宋

湖邊樂色喧絲筦，湖上春風桃李晚。
使君招客試行樂，粉面如花照金琖。
知君好事已數往，想見清陰集飛繖。
傾家共尋一日勝，得醉寧論萬金産。
誰憐有客扄户牖，坐抱窮腸讀書懶。
登樓追望不堪東，一片飛虹掛愁眼。
君山
作者：張擴
朝代：宋

亂山如羣羊，合沓千里犇。
君山屹當前，盤踞老虎蹲。
巨鎮壓坤維，層巔没雲屯。
下瞰大溪流，千尺清不渾。
舟人落風帆，挽縴繫山根。
欲上看星斗，懸崖那可捫。
吳江舟中
作者：張擴
朝代：宋

數峰雨後蔚藍青，一水秋來鏡面平。
大舶魚鹽通遠近，居人菱芡足經營。
雲頭闕月爲誰好，蘋末涼風時自生。
老矣宦游無少味，欲尋張翰問蓴羮。
周秀實監丞聞嘉禾兵亂請急歸唁其親朋還朝有作因次其韻
作者：張擴
朝代：宋

羽書劇紛綸，將士愧庸懦。
誰扶中興舉，康濟須十亂。
周郎人中傑，表表蒼柏幹。
向來圍城厄，夢想音信斷。
瞻敬會有時，神明恍還觀。
他年銓衡手，抗論清月旦。
勿爲俗人言，鐘鼓驚斥鷃。
和李元叔正字書懷崇字韻奉還所借詩卷
作者：張擴
朝代：宋

杜陵句法今誰到，君自門墻數仞崇。
未許前人得高處，間於五字見新功。
淹留書館殘燈火，孤負淮山舊桂叢。
眼看封侯談笑覓，絕勝潦倒坐詩窮。
嘲鵲
作者：張擴
朝代：宋

抵玉誰家解汝嗔，定應饒舌誑癡人。
平生作室自拘忌，晚歲填河良苦辛。
風急未妨翎翮健，日長無奈語音頻。
君看屋上烏元好，何用開門延竇申。
均茶
作者：張擴
朝代：宋

密雲驚散阿香雷，坐客分嘗雪一杯。
可是陳平長割肉，全勝管仲自分財。
大年復用前韻賦詩見贈亦次韻答之
作者：張擴
朝代：宋

燭龍停邊天步徐，酒薄肉乾唇不濡。
漫郎憐我困蒸溽，爲送古風専掃除。
山頭逢君日乍午，作詩瘦似仙人臞。
展緘初疑走甘露，熟讀政似鏘鸞車。
世間癡兒浪摇吻，談空說有天一隅。
我今冥頑老不入，十年此路空馳驅。
邇來病廢關藥裹，枵腹日厭葵菽菹。
窗間敗毫積霜笴，架上蠹帙繁書魚。
錢神無耳未易使，斗宿不靈那可斟。
誰門有士料理得，隨地駔駿吾家駒。
三珠連樹價亡敵，一鶚掣韝名不虚。
近聞掃徑避袢暑，竹杖青鞋一籧篨。
枕中邯鄲夢不到，户外孔賓渠自呼。
讀書瀾翻惜晝短，幾欲挽斷三足烏。
鼎來說詩劇有味，令我坐享商之瑚。
斯文所喜未中絕，五字復見李與蘇。
遺音當從牛鐸證，廢律安取焦桐枯。
亦知大國功九合，一時盟會收微盧。
願持狗尾彊貂續，未妨舉手遭揶揄。
大年耆年各賦長篇投名詩社中顧景蕃及伯初子温二姪傳誦喜甚子温有詩因次其韻
作者：張擴
朝代：宋

諸君總能詩，字字秉忠信。
聯章輒驚人，我老終不近。
朝來試披讀，花雨亂巾衽。
獨慚草元迂，浪說周易凖。
至今覆瓿謗，文字愧小謹。
昨觀兩雄篇，詞采溢肝腎。
高參風雅淳，俯謝邊幅窘。
誰能報殽役，怒語激先軫。
吾軍老而怯，望敵倒戈盾。
會看兩猶子，秋風横鴈陣。
大龍湫
作者：張擴
朝代：宋

巉巖石壁倚天開，何處蒼龍噀雨來。
海上秋田半焦槁，不應澗谷但空靁。
天柱峰
作者：張擴
朝代：宋

神人斷鼇立極處，一柱至今餘尺度。
摩挲歲月不可窮，會見女媧曾手補。
天聰洞
作者：張擴
朝代：宋

危梯百級面天聰，路逼青冥似可通。
著脚未平身已墮，神仙窗戶漫玲瓏。
夫人周氏挽詞
作者：張擴
朝代：宋

孌彼名家女，休聲配孟光。
齊家先祭祀，盡禮奉姑嫜。
未竟百年老，空流弈世芳。
傷心埋玉處，馬鬛表深藏。
夫人江氏挽詞
作者：張擴
朝代：宋

早歲親香火，心通悟宿因。
宜家稱孝婦，擇配得名人。
秩秩方貽則，冥冥忽返真。
獨憑高士筆，諄復誌蒼珉。
奉和朱新仲祠部六月晦日省宿用白樂天詩無波古井水有節秋竹竿十字爲韻·其一
作者：張擴
朝代：宋

漫郎省中宿，展轉良夜徂。
過雨忽催詩，君詩不可無。
夜闌風轉高，秋聲倒江湖。
前對百尺井，夢中聞轆轤。
奉和朱新仲祠部六月晦日省宿用白樂天詩無波古井水有節秋竹竿十字爲韻·其一〇
作者：張擴
朝代：宋

祠曹秉史筆，翰墨窺金鑾。
燈火漸可親，蠹藁字未漫。
玉殿行奏書，秋暉上旌竿。
君文永有託，九廟方如盤。
奉和朱新仲祠部六月晦日省宿用白樂天詩無波古井水有節秋竹竿十字爲韻·其七
作者：張擴
朝代：宋

陰陽無停機，百物競時節。
燠寒更事爾，氣至自融結。
炎天勿怨嗟，歲晏見霜雪。
此時衣褐單，但恨不得熱。
奉和朱新仲祠部六月晦日省宿用白樂天詩無波古井水有節秋竹竿十字爲韻·其三
作者：張擴
朝代：宋

街鼓肅市喧，爐薰起煙縷。
掩關一繩床，坐穩得處所。
風前數莖竹，偃蹇不受暑。
初無兒女姿，氣貌頗高古。
奉和朱新仲祠部六月晦日省宿用白樂天詩無波古井水有節秋竹竿十字爲韻·其九
作者：張擴
朝代：宋

疾風掃蚊雷，勢力如破竹。
青奴冷侵肌，此乃我所欲。
周旋蝸舍中，未用歎跧伏。
亦莫問馬曹，微文禁離局。
奉和朱新仲祠部六月晦日省宿用白樂天詩無波古井水有節秋竹竿十字爲韻·其二
作者：張擴
朝代：宋

六月忽已晦，餘月復幾何。
紈扇暫去手，簟紋欲生波。
詰朝天門開，冠劍争巍峨。
駑馬策不入，獰劣如騎騾。
奉和朱新仲祠部六月晦日省宿用白樂天詩無波古井水有節秋竹竿十字爲韻·其五
作者：張擴
朝代：宋

玉壺貯層冰，憐子清徹底。
對之三伏中，愧我汗如水。
謬呼同舍郎，坐席更論齒。
從今痛自戒，子出則我止。
奉和朱新仲祠部六月晦日省宿用白樂天詩無波古井水有節秋竹竿十字爲韻·其八
作者：張擴
朝代：宋

俎豆能折衝，儒冠或兜鍪。
六月早奏功，豈待防高秋。
俗士懷晏安，所至賈人留。
襆被應自疏，未知幾宜休。
奉和朱新仲祠部六月晦日省宿用白樂天詩無波古井水有節秋竹竿十字爲韻·其六
作者：張擴
朝代：宋

昨者東觀遊，歲月未覺久。
對床屢忘形，持論相可否。
君年雖减我，文字稱祭酒。
十篇亦奇偉，乞我未曾有。
奉和朱新仲祠部六月晦日省宿用白樂天詩無波古井水有節秋竹竿十字爲韻·其四
作者：張擴
朝代：宋

我乃抱俗人，老蛙窺坎井。
從君已再暑，造席謾三請。
倒床輒靁鳴，便腹費嘲哂。
君豈錄我者，胸次涵萬頃。
子公復和亦次韻·其一
作者：張擴
朝代：宋

我慚問舍未知方，君亦依然卧上床。
有紙遮風良不惡，無人炙手自生涼。
應憐佛屋鐘魚近，不自官居屏障妨。
相去九齡今幾代，風流未減笏爲囊。
子公復和亦次韻·其二
作者：張擴
朝代：宋

昨日規摹屋一方，今晨詩卷已填床。
安知事似蝟毛起，自覺心如水月涼。
故紙有緣殊未了，紅塵無路略相妨。
客來煖熱浪自喜，斷却來章真智囊。
子温作驅瘡詩伯初與顧景蕃皆屬和蕃以謂不當止酒初以謂宜鍊元氣予亦戲次其韻
作者：張擴
朝代：宋

小兒私化權，令行錯窮冬。
淫瘍薄皴膚，欲戰壘塊胸。
道人寖不平，怒髪忽上衝。
饞夫猶收痂，義士唯吮癰。
快無仙爪爬，濫有苦劑攻。
坐令費譏訶，沾汗文字中。
虎頭筆有神，衆妖避其鋒。
似聞以意醫，請用三杯通。
阿兄言更深，細述葆鍊功。
二說俱可人，而子將何從。
酒醇儻消憂，氣厚定保躬。
自然四體胖，那復百病凶。
吾聞柳州語，禍物人猶蟲。
旻蒼厭呻呼，疴癢應汝容。
疾去會有時，未爲吾道窮。
汝自多識者，吾言猶匆匆。
子温姪用再聞誦新作突過黄初詩作十詩見遺輒勉强次韻·其一
作者：張擴
朝代：宋

小人無遠謀，湮没如湛輩。
胸中氣奄奄，垂盡鼓一再。
安知翰墨場，李杜凛然在。
文章作甘棠，百世負遺愛。
子温姪用再聞誦新作突過黄初詩作十詩見遺輒勉强次韻·其一〇
作者：張擴
朝代：宋

連門水竹居，照映麋鹿姿。
子戴靖節巾，得我如遠師。
花黄催重九，羽葆雜金規。
未能沽酒飲，且賦止酒詩。
子温姪用再聞誦新作突過黄初詩作十詩見遺輒勉强次韻·其七
作者：張擴
朝代：宋

贈篇最崛奇，披讀輒三過。
巧如媧皇手，五色補天破。
珍宜宗廟享，净戒兒女涴。
誰能續離騷，且用追楚些。
子温姪用再聞誦新作突過黄初詩作十詩見遺輒勉强次韻·其三
作者：張擴
朝代：宋

十年功名心，客枕寄歸夢。
衆中不卓立，老大復何用。
收身入禪寂，蔬茹飽僧供。
蛙鳴誰官私，聊欲當絃誦。
子温姪用再聞誦新作突過黄初詩作十詩見遺輒勉强次韻·其九
作者：張擴
朝代：宋

躬耕良苦辛，十畝手自鋤。
我窮分定耳，矧復憐封胡。
君今未三十，詩聲殿黄初。
後生要努力，勿及几杖扶。
子温姪用再聞誦新作突過黄初詩作十詩見遺輒勉强次韻·其二
作者：張擴
朝代：宋

退休小得計，耳冷百不聞。
戎馬叵奈何，四郊尚兵氛。
眼中習主簿，才似李將軍。
小試未爲屈，有君如華勲。
子温姪用再聞誦新作突過黄初詩作十詩見遺輒勉强次韻·其五
作者：張擴
朝代：宋

國風久淪亡，毛鄭紛六鑿。
譬如秋水篇，破壞向與郭。
千年見淵明，五字配前作。
誰傳古人訣，定自顧方略。
子温姪用再聞誦新作突過黄初詩作十詩見遺輒勉强次韻·其八
作者：張擴
朝代：宋

達人雲間鶴，初不謀稻粱。
渠有酒百壺，買舟從伯郎。
世間乳臭兒，衣服誇玄黄。
豈識衛叔寶，胸中無膏肓。
子温姪用再聞誦新作突過黄初詩作十詩見遺輒勉强次韻·其六
作者：張擴
朝代：宋

吾詩窘時窮，章句羞拙訥。
君詩非吾偶，齊大輕鄭忽。
雷門不敢過，西施忌唐突。
政當就阿戎，談天捜理窟。
子温姪用再聞誦新作突過黄初詩作十詩見遺輒勉强次韻·其四
作者：張擴
朝代：宋

大道昔彫喪，夷塗日荒榛。
進無活國謀，俯仰多由人。
人生幾何時，夜旦互相因。
往者不可作，未妨来日新。
子温用前韻催彦紳賞牡丹未及開罇請再作詩促之
作者：張擴
朝代：宋

後園冠蓋如雲委，坐客其誰數程李。
吾家小謝自風流，薄羅新染香囊紫。
老翁看花心已疲，數負十分金屈巵。
君今年妙言語便，愛酒惜花諸事宜。
春光不爲主人計，行色匆匆暫如寄。
欲借珠璣一再酬，恐君泣盡鮫人淚。
子温縣丞姪長篇見贈并攜少卿伯父梅堂所賦絕句相示翰墨宛然嘆息久之因次其韻
作者：張擴
朝代：宋

平生張洪州，豪氣壓羣士。
唾視狗鼠輩，紛紛何足數。
晚登文石陛，劍服峨櫑具。
高論忍違時，所愧罔君父。
至今家集中，秩秩有倫次。
流傳到諸孫，誰復步亦步。
此翁日已遠，疇昔旦暮遇。
何温少也爽，芝蘭秀而紫。
狀貌類洪州，談笑了萬事。
筆端見微鋩，妙解如削鐻。
精剛金百鍊，該貫龜五聚。
俗學不足詆，紛綸或殊趣。
斯文懸諸天，字字有分付。
詖詞頗亂真，蕪纇少刪去。
吾子壯且勇，政在戒逸豫。
昨者忽過門，短袖出長句。
軒然禰正平，坐誦鸚鵡賦。
洞庭莽空闊，終日奏咸濩。
初非郭林宗，豈識黄叔度。
但驚錦囊文，及此春秋富。
未能賞雌霓，且復說奇字。
吾年過半百，世事亦何慕。
杖屨相扶攜，筋骸日僵仆。
猶於五字中，彫刻歎冰柱。
習氣未易掃，貪味如桂蠹。
肯借梅堂篇，風流憶張緒。
珍藏幾何時，應有神物護。
今晨偶開展，英彩照江阜。
後生要着鞭，探討及微處。
遺予真過矣，娟潔忌沾汙。
清夢渺春草，俚談羞杕杜。
慎勿索其餘，恐君癡叔似。
宣城乳梨味珍或謂性寒飬生所忌輙勸疏之予因爲作詩歎其不遇
作者：張擴
朝代：宋

開花曾作雪繽紛，花去還供飣座珍。
誰向醫門書下考，便防蒸食墮癡人。
宿山寺詩
作者：張擴
朝代：宋

羸馬不受鞭，倦僕足生繭。
茫然山徑間，馳急路逾遠。
古寺翳林薄，投宿日昏晚。
夢魔不可眠，青燈照愁眼。
宿温州江心寺詩
作者：張擴
朝代：宋

出城何所詣，孤嶼海雲中。
寺影一拳石，潮聲四面風。
斷煙迷過鳥，密葉墜丹楓。
咄咄勞生夢，真成一洗空。
寄大年耆年二姪
作者：張擴
朝代：宋

漫天白雨欲催詩，恰似連床細柳時。
近悔論文多敗績，不關避謗要尋醫。
才如伯仲世無敵，學有本原人未知。
例著布袍隨舉子，滿聽危論上丹墀。
寄李天祚屯田
作者：張擴
朝代：宋

巷北巷南車殷靁，憐渠襟抱向誰開。
苦無好夢絕江去，合有短書逢鴈回。
省戶淹留驚白髪，朝廷緩急要真材。
他年炙手會不免，早賦柴桑歸去來。
寄題虎丘宜上人枝巢軒詩
作者：張擴
朝代：宋

久聞戒凈若冰淵，壞衲團蒲不記年。
身外一枝聊爾耳，眼中三界自超然。
可藏妙喜化城國，何異壺公謫處天。
相見繞床獅子座，未妨居士病談禪。
寄題黟縣舒先生十柳軒詩二首·其一
作者：張擴
朝代：宋

當年宫殿記風流，濯濯青春破客愁。
晚覺世間全少味，自從柳下覓歸休。
嵇康嗜鍜太多事，陶令醉眠終自由。
想見夕陽風輭處，亂蟬無數咽新秋。
寄題黟縣舒先生十柳軒詩二首·其二
作者：張擴
朝代：宋

十柳五柳復何爲，今人古人心要知。
百年實錄先生傳，五字格言彭澤詩。
近聞收秫頗狼藉，誰與結社相娛嬉。
我亦江湖漫浪者，尚堪束带向羣兒。
寄顧景蕃
作者：張擴
朝代：宋

别時猶記鼻辛酸，升合妨人未得還。
衲被生春經歲換，羽書奔電痛時艱。
聞君尚富珠千斛，許我時窺豹一斑。
莫厭僑居坐窮僻，絕勝戎馬閙郷關。
射亭詩
作者：張擴
朝代：宋

采鵠面危亭，鍧然中的聲。
將軍三箭勇，男子四方名。
刁斗中原静，車書遠塞平。
雕弓今罷賜，何日報功成。
展旗峰
作者：張擴
朝代：宋

何年隕石化蚩尤，彷彿光芒動九斿。
厭亂無人識天意，濃雲若霧沒高秋。
山居四首·其一
作者：張擴
朝代：宋

春泥滑滑封行路，春水溶溶沒野蔬。
獨坐不愁無酒飲，林間山鳥自提壺。
山居四首·其三
作者：張擴
朝代：宋

山腰老檜結纓絡，石眼飛泉鳴珮璫。
午夢悠悠誰喚覺，竹風時借枕衾涼。
山居四首·其二
作者：張擴
朝代：宋

温風習習送蠶老，曉日曈曈催麥黄。
新笋已添千箇竹，綠萌初遍數畦秧。
山居四首·其四
作者：張擴
朝代：宋

誅茅結屋方丈闊，買酒澆腸升斗慳。
古寺隔林人閴寂，祗傳鐘梵到山間。
山礬花
作者：張擴
朝代：宋

秋風刻縠先黄染，七里尋香不辭遠。
荒溪日暮下牛羊，滿路幽香誰掛眼。
世間草木久紛然，妖紅嫚綠徒爭先。
何當伴君過一世，細看四面秋香骨懸。
庭前兩鳴鵲
作者：張擴
朝代：宋

庭前兩鳴鵲，聲好色亦美。
曾陪織女駕，或是竇家子。
誰云屋上烏，可厭不可邇。
烏能逐人好，鵲竟誤君喜。
烏鵲莫愛憎，鷄蟲任生死。
建炎辛亥八月二十六日夜夢艤舟江岸與梅和勝論詩梅出古詩示予極壯麗復爲予作湯餅方就席視梅手中器已十裂湯餅淋漓覺而悵然作此篇
作者：張擴
朝代：宋

青燈吐吞幃幔間，竹風吹衾夢初圓。
故人頸血化秋碧，詩語尚作春花妍。
平生酒炙飽澆潑，湯餅那用相周旋。
即今彊敵要電掃，四海銜憤聲徹天。
乞靈上帝真易耳，底事未忘章句傳。
得海陵掾吕居仁書
作者：張擴
朝代：宋

故人温飽竟何如，忽寄郵筒滿紙書。
頗愧中年猶吏隱，相望千里未情疏。
官曹清簡庭無訟，淮海豐穰食有魚。
見說參禪新了了，幾時爲我痛爬梳。
悼主簿弟
作者：張擴
朝代：宋

吾家幾兄弟，君自老相依。
每憶離亭别，俄傷旅櫬歸。
新銘聊記遠，舊話總成非。
舉目蒼茫路，澘然淚滿衣。
悼余元夫朝請
作者：張擴
朝代：宋

廣席談經舊長雄，豁然襟韻古人風。
弓刀晚試百僚底，部曲默馴三尺中。
幕府未聞收劇孟，佳城俄已愴滕公。
不堪離亂死英傑，所在紛紜真發蒙。
悼余彦敷府判
作者：張擴
朝代：宋

圭璧温然席上珍，廣朝通籍照簪紳。
論文巳許詩無敵，試吏還驚筆有神。
少日功名聊措意，暮年州縣漫勞人。
武林舊話終成夢，旅櫬空歸淚滿巾。
悼叔玠兄
作者：張擴
朝代：宋

獨抱荆珍價莫酬，眼看閭巷覓封侯。
時開黄卷都忘老，晚著青衫已倦遊。
不說向空書咄咄，但聞作記戒休休。
故應手澤未埋沒，合付六丁雷電收。
悼子平姪
作者：張擴
朝代：宋

白帢寧從細柳君，欲提尺箠凈烟塵。
聲名便自當敵國，露布復誰推傔人。
夜半憂時長抱膝，生平急義幾傾囷。
追傷萬事蓋棺了，木笏青衫負此身。
悼次東提刑姪二首·其一
作者：張擴
朝代：宋

彊學初無敵，臨民早有聲。
暮年猶補郡，餘事及談兵。
慷慨聞高誼，艱難見老成。
蓋棺今已矣，百世漫空名。
悼次東提刑姪二首·其二
作者：張擴
朝代：宋

妙手剸百節，劇談翻九河。
人皆期晚用，君更患才多。
世路方榛棘，人豪正網羅。
重泉無日起，天意定如何。
悼程西樞母朱夫人二首·其一
作者：張擴
朝代：宋

天性敦慈惠，凝然法度中。
談玄推道韞，擇配得梁鴻。
壽嘏無前擬，安榮及令終。
傷心原上路，哀鐸咽霜風。
悼程西樞母朱夫人二首·其二
作者：張擴
朝代：宋

有子登嚴密，人高孟母慈。
珍羞五鼎養，象服小君宜。
未厭斑衣樂，俄嗟泫露悲。
百年無少憾，千古令名垂。
悼頤中朝散兄
作者：張擴
朝代：宋

韜玉無人識，佩蘭空自芳。
娛親終一世，好善被諸郎。
夢短催駒隙，聲哀斷鴈行。
英魂招不得，松檟護崇岡。
戲成二毫筆絕句
作者：張擴
朝代：宋

包羞曾借虎皮蒙，筆陣仍推兔作鋒。
未用吹毛强分别，即今同受管城封。
拂雲橋
作者：張擴
朝代：宋

誰重淇園百世孫，青青枝葉暗連雲。
能詩外監亦清苦，結屋鄰橋配此君。
招王大初教授飯
作者：張擴
朝代：宋

聞名早愧昧平生，遲暮相看眼更明。
滿室氛埃不關意，百年文字要尋盟。
關河晚闕平安報，風露日催摇落聲。
樽酒從予會傾倒，莫同兒輩但平平。
括蒼官舍夏日雜書五首·其一
作者：張擴
朝代：宋

南方饒鬱蒸，頗厭夏日永。
好風從南來，分我簟枕冷。
官曹早歸休，客禮疏造請。
讀書無近功，睡魔印湯餅。
誰家烹茶急，羸缾斷脩綆。
括蒼官舍夏日雜書五首·其三
作者：張擴
朝代：宋

富者餘金玉，所畏盗賊攻。
貧人迫饑寒，無奈四壁窮。
我今仰官給，政在貧富中。
雖無兩者憂，歸興忽已濃。
同僚相掩覆，幸此東郭蹤。
獨念素餐者，幽暗弗汝容。
括蒼官舍夏日雜書五首·其二
作者：張擴
朝代：宋

昨日猶苦雨，高簷如懸麻。
今朝陰雲開，閃閃見日花。
孤城如斗大，籬落無千家。
共迫口腹營，不如市井譁。
日暮計錐刀，辛苦良可嗟。
吾儕豈達者，亦是蚿憐蛇。
括蒼官舍夏日雜書五首·其五
作者：張擴
朝代：宋

說詩如說禪，妙處要懸解。
無人具眼目，胸臆空壘塊。
吾友吕居仁，句法入三昧。
向者五言城，精密逼前輩。
教我深耕鋤，歲晚識稊稗。
三年苦未領，慚愧朋友戒。
括蒼官舍夏日雜書五首·其四
作者：張擴
朝代：宋

狴犴深扄鐍，符驗劇關防。
老胥蛇蝮心，抱案鳬鶩行。
我無平反手，補劓救闕傷。
但知三尺律，絲髪不可攘。
便文真得計，所愧漢于張。
挽徽宗皇帝詞五首·其一
作者：張擴
朝代：宋

假樂興周治，無爲見舜心。
七朝傳遠業，十閏紀功深。
厚澤淪肌骨，隆名秩古今。
丹成自仙去，黼扆不重臨。
挽徽宗皇帝詞五首·其三
作者：張擴
朝代：宋

制作躋堯禹，規摹陋漢唐。
方丘排異議，晟府煥新章。
睦族民歸厚，臨雍國有光。
奎文連五閣，輪奐儼深藏。
挽徽宗皇帝詞五首·其二
作者：張擴
朝代：宋

甚盛帝王德，不言天地功。
皇圖光永泰，聖祚紹元豐。
化被要荒外，民躋富壽中。
如椽誰秉筆，炳炳詔無窮。
挽徽宗皇帝詞五首·其五
作者：張擴
朝代：宋

風伯開塵霧，神符八駿游。
壽堯方請祝，歸啓已興謳。
萬里忽清宴，五兵終罷休。
他年北邙路，王氣接天浮。
挽徽宗皇帝詞五首·其四
作者：張擴
朝代：宋

內禪超千古，恭聞脫屣輕。
勲高終不伐，道大自難名。
玉几音疑在，橋山兆已成。
九重興舜慕，悲泣見牆羮。
挽懿節皇后詞五首·其一
作者：張擴
朝代：宋

丰容騰偃月，骨相本天人。
潛邸恩輝舊，中闈典冊新。
夢猶驚鷰璽，光已揜鈎陳。
不忍瞻行殿，蛛絲網暗塵。
挽懿節皇后詞五首·其三
作者：張擴
朝代：宋

內治推炎宋，名參列后賢。
若爲憂國步，遽報損天年。
未暢關雎化，空騰煒管傳。
六宫遵舊訓，女則有遺篇。
挽懿節皇后詞五首·其二
作者：張擴
朝代：宋

作合神明王，中興欲佐周。
友琴懷素志，脫珥謝前修。
行續姜任懿，名方馬鄧優。
百年雖電掣，千古仰芳猷。
挽懿節皇后詞五首·其五
作者：張擴
朝代：宋

萬里歸輼輅，仙遊迹已遐。
猗蘭成斷夢，素柰隕空花。
隧卜稽山下，輴移浙水涯。
晚風纒落水，悲咽和哀笳。
挽懿節皇后詞五首·其四
作者：張擴
朝代：宋

公桑分婦職，春種劭農耕。
不到升平日，終乖輔佐情。
烝嘗開別廟，謚誄紀徽名。
悽愴鴻溝路，空餘萬歲聲。
挽顯肅皇后詞五首·其一
作者：張擴
朝代：宋

珍符開瑞璽，象服備褘褕。
德盛儀千載，名尊母兩朝。
流風厚麟趾，賸馥播桃夭。
羽衛今何處，雲深慘莫招。
挽顯肅皇后詞五首·其三
作者：張擴
朝代：宋

寶殿開寧德，彌文更日新。
儉勤垂壼則，慈惠配皇仁。
脫屣堯何聖，補天媧亦神。
傷心東越路，畫翣暗龍輴。
挽顯肅皇后詞五首·其二
作者：張擴
朝代：宋

儷極承平日，徽音盛一時。
却奢崇大練，納戒上清規。
事逐浮雲變，人驚夜壑移。
三吳謡織女，行路劇傷悲。
挽顯肅皇后詞五首·其五
作者：張擴
朝代：宋

莫狀憂勤意，猶存澣濯衣。
私恩絕外第，遺愛在深闈。
歲晚望重翟，路長迷六騩。
蒼梧從舜陟，終陋兩湘妃。
挽顯肅皇后詞五首·其四
作者：張擴
朝代：宋

箴圖高警戒，風雅妙形容。
寶訓聞欽聖，徽名並顯恭。
宫車陪素仗，園寢祔新封。
絕勝昭靈后，空歸浣水蹤。
文之暇日作詩戲用其韻
作者：張擴
朝代：宋

古事費尋檢，近詩關謗傷。
掉頭無好語，結舌自良方。
風露挾秋意，簾幃生晚凉。
傳聞市南米，漸可補饑瘡。
文之雪霰落硯詩戱用其韻
作者：張擴
朝代：宋

玄璧無塵中作泓，偏宜凈几集飛霙。
柳花可染巳無跡，鵠羽不黔如幻成。
小試桑根猶耿介，結爲冰面更晶明。
癡兒呵凍爲渠賦，費盡壺中墨客卿。
文之顧景蕃登子温舫齋不遇拈韻賦詩予亦和之
作者：張擴
朝代：宋

漫郎不省塵中走，湖海收舟凈無垢。
規摹畫舫作齋館，似要窗間過山岰。
平生張緒本豪放，人物風流記官柳。
不應篷底了生涯，定是寓言猶十九。
顧侯自說虎頭孫，黠不論功癡已久。
入門浪喜布帆在，興盡中流漫回首。
更將險語困嘲謔，詩膽故應大如斗。
我窮政似老侯喜，持竿覓魚不供口。
愛君馬上醉眼花，萬斛龍驤落盃酒。
未須腰笏煩易于，且熟他年濟川手。
新安程昭文秀才惠子鵝菱角乳梨并鮑清筆
作者：張擴
朝代：宋

新安故人哀我貧，尺素自書五朵雲。
爲憐劉毅遺鵝多，烹食豈慚王右軍。
烏蓤脫水銳芒角，乳梨包裹飣座珍。
燒腸饑火得暫温，竊食竈鬼嗟不仁。
來書習氣徑未掃，十枝尚遣中書君。
急須整駕詣齋閣，滿請尊酒重論文。
春深遣興
作者：張擴
朝代：宋

深院小亭花藥香，春來無處避風光。
畦蔬自種兩席許，溪水忽高三尺彊。
冷淡不妨詩作活，狂歌時以酒爲鄉。
故人南北今誰在，紙尾寒暄未可忘。
晝寢
作者：張擴
朝代：宋

翠簟輕紈腹果然，午風吹夢入湖邊。
竹奴不語専新寵，水厄無功罷宿烟。
却要降魔時讀易，未須盤膝彊磨甎。
誰人妙解老韶訣，心印傳來不記年。
景蕃復和再次韻
作者：張擴
朝代：宋

詩壇乳臭妨賢路，寄食將軍慚漂絮。
君今自築五言城，坐遣降俘嘆來暮。
從來白俗不入眼，并案閨房累蠻素。
連篇贈我刹那頃，更陋建安誇七步。
珍藏敢比飛鳥章，字脫無人正訛誤。
爲君傳寫不得辭，政恐終隨靁電去。
景蕃暫如無錫不暇相尋於雲間詩來問訊甚殷勤會予續至江上遂及邂逅走筆奉呈
作者：張擴
朝代：宋

故人行李劇匆匆，猶向重湖遣信通。
七字論懷如對面，片帆先我渡垂虹。
家田收秫連雲外，野蟹供螯入手中。
猶及訪君江上去，夜窗燈火耿秋風。
景蕃還所借詩卷并辱以詩輒次韻
作者：張擴
朝代：宋

詩家難傳最上路，汝南雪令排鹽絮。
至今白戰亡此手，我欲重參愧遲暮。
虎頭文字逼前輩，衮衮屢蒙分尺素。
天閑老驥日千里，何用鹽車追蹇步。
向來擊賞楓落句，見不及聞君已誤。
報之錯刀竟坐癡，他日塵昏磨不去。
暮春絕句·其一
作者：張擴
朝代：宋

飄盡杏園紅白株，祗留芍藥殿春餘。
不堪風雨夜來惡，地上又多枝上疏。
暮春絕句·其三
作者：張擴
朝代：宋

背人春日去堂堂，無賴春風有底忙。
便好單衣裁白紵，青天露坐試新涼。
暮春絕句·其二
作者：張擴
朝代：宋

地上殷紅錦作衣，遊蜂百匝繞空枝。
滿園綠暗鶯聲老，正是一年春盡時。
暮春舟中懷顧景蕃諸友會心堂折花幾至紛紜因以問之
作者：張擴
朝代：宋

流光急急卷春歸，寬我都無十日期。
短楫輕舟餘客夢，斜風横雨半花時。
坐懷同社二三子，賸有一番酬唱詩。
誰向海棠花下去，不妨重看挽殘枝。
書鴈蕩山靈巖寺壁
作者：張擴
朝代：宋

畫裏兒時見一斑，朅來老病倦躋攀。
諸峰拔地上雲雨，萬壑出泉鳴佩環。
圖牒未聞從古有，鬼神定自破天慳。
道人笑我殺風景，不辦淹留半日閒。
曹南官舍懷諸兄弟
作者：張擴
朝代：宋

舍南舍北百花春，不奈揚雄四壁貧。
與世周旋寧作我，罷官休去亦由人。
有家那辦錄傖鬼，無用猶堪託社神。
凖擬他年風雨夜，論詩酌酒話酸辛。
曾徽言學士求賦所蓄端硯曾嘗避亂海陵家貲盡没于賊獨攜此硯脫去
作者：張擴
朝代：宋

君家文房珍，尤者一二數。
端溪從誰得，不記歲月古。
中窪隱天成，外削餘靁斧。
色羞龍尾乾，質陋雀臺窳。
平生依石丈，什襲費調護。
向來萑葦中，險作百碎補。
脱身間道還，神物遠侵侮。
他年沉香亭，奉詔翻樂府。
周旋妃子手，借潤毛與楮。
樓西樞出撫關陜鄭亨仲以秘監充參謀館中咸分韻爲餞得綸字
作者：張擴
朝代：宋

關河宣慰尚儒臣，賓客仍收席上珍。
便有威名如敵國，更分籌畫累同人。
連城簪笏官寮舊，夾道壺簞詔墨新。
歸日毛錐應好在，却從丹禁演絲綸。
次韻伯初春日村居
作者：張擴
朝代：宋

君新御祥琴，哀調寫苫塊。
夕衣愴純素，忍復向綵繢。
春風苦撩人，浪信翦刀碎。
試尋桃李枝，紅白已平配。
嗟予老亡聊，屋角委冠珮。
出門如鬼縶，久不歷闤闠。
憐君佛屋底，喜客妙占對。
家田半收秫，掀簸出舂碓。
不妨釀春酒，莫及春事退。
要觀空洞腹，容我數百輩。
次韻何任叟正字舘中試茶
作者：張擴
朝代：宋

金柈猥稱檳榔珍，藿食未辨汙吾脣。
茶丁妙寫犀銙真，排方似欲驕華紳。
爲君走碾颺微塵，羊腸聲乾行隻輪。
柘羅裁絹素縷匀，筩絲巧織霜後筠。
中貯刀圭護百神，乳花初幻人間春。
計君别品尚絕倫，完璧不受敵國嗔。
白虹夜氣干秋旻，把玩自覺舌生津。
天衢小草搜八垠，蒙山顧渚亦懷新。
香歇色壞非法身，妖星森索避北辰。
不須會稡權羣臣，龍翔鳯翥登嚴宸。
向來策勲自有人，君其問諸脩水濵。
次韻允中大夫兄秉燭看海棠
作者：張擴
朝代：宋

從公燭下看花枝，直到海棠花睡時。
恰似玉人春枕穩，温風吹酒上凝脂。
次韻出郊
作者：張擴
朝代：宋

枝頭見春風，恍覺光景逼。
人生謾拘攣，且作半日適。
荒郊晴亦好，當費幾兩屐。
會有遮我留，田家甖甕積。
次韻吕居仁主簿過韓存中侍郎所居
作者：張擴
朝代：宋

文章典雅似班固，人物風流如謝安。
老去謾餘公論在，退休渾覺壯心闌。
松窗有月和書照，雲屋無氊禦客寒。
冷淡且尋詩作活，要看雷電敕仙官。
次韻周嘉仲刑曹簡航師食筍四首·其一
作者：張擴
朝代：宋

籜龍豢不得，託根暫神奇。
忽化清凈供，結緣貧導師。
回甘溢齒頬，常带泉石滋。
要知服食功，不减瓊田芝。
次韻周嘉仲刑曹簡航師食筍四首·其三
作者：張擴
朝代：宋

長鑱太寡恩，斵喪東南美。
至今管城封，濫罰及孱子。
例求一赦貸，餘潤乞松髓。
周旋南董手，罵賊到盧杞。
次韻周嘉仲刑曹簡航師食筍四首·其二
作者：張擴
朝代：宋

此君淡難交，挺挺如立玉。
何意昆仍中，爲人償口腹。
羣嬰脫錦褓，珍勝臠項肉。
猶堪作味諫，没齒蠲腊毒。
次韻周嘉仲刑曹簡航師食筍四首·其四
作者：張擴
朝代：宋

周郎清而臞，菜把助嚴苦。
槃中玉離離，醖釀冰雪語。
向來幾時亡，徑欲就君補。
請讀食笋篇，微言皆可咀。
次韻大年姪見贈古詩二首·其一
作者：張擴
朝代：宋

人生幾何時，心地要平曠。
不須意外求，辛苦尋蒟醬。
此郎有高處，智出百夫上。
禪窗接輭語，眉宇春盎盎。
詩壇久失律，齋戒欲謀將。
誰専筆陣功，定起太公望。
次韻大年姪見贈古詩二首·其二
作者：張擴
朝代：宋

君文秋水篇，曲士羞臆度。
吾文元尚白，窮老甘寂寞。
向來失宗盟，士氣日卑弱。
後生苖未秀，况復病草惡。
如君真挺特，文字獸一角。
頭風吾何憂，解后當勿藥。
次韻大年當暑午枕
作者：張擴
朝代：宋

道人曾得却暑方，烈日卓午心清凉。
書齋長物復何有，含風竹簟八尺長。
睡魔久困世喧閧，乍入寂境如還鄉。
嗜茶嘗膽汝藥石，煮餅炊飯吾津梁。
古來至人具法眼，淨穢天女猶皮囊。
坐禪入定了十劫，睡蛇有口難螫傷。
要當尋師漸磨洗，想子已聚三月糧。
次韻大年見貽長篇
作者：張擴
朝代：宋

莫誇兒啼賞英物，莫振豺聲露蠭目。
一朝官府生平地，即是高明鬼瞰屋。
夜郎窮囚罪瀕死，頗費故人解官贖。
世間萬事真戲耳，變化何殊臂伸縮。
漫郎紛華老不入，坐掃降魔如破竹。
曾從處士學礪齒，安用貴人强推轂。
夜蒙衲被生春温，午饌伊蒲飽園蔌。
綺羅曵地初不知，海陸窮珍定何族。
自云百念已灰冷，栩栩胡爲晝摇腹。
似聞蟻穴得侯封，不借波臣譏斗粟。
何妨枯骨話王樂，政恐三彭加譴督。
夢回敢起尋鹿想，謝去已深防蠆毒。
危幾何處烹五鼎，佳傳誰人米千斛。
朱軒雖享眼界榮，青史那逃身後戮。
聊陪洗馬痼煙霞，自逐天隨甘枸菊。
雖然丈夫有出處，尺蠖之伸未爲曲。
他年弓旌恐不免，釣渭築巖終夢卜。
會看鵬翼擊天池，更想於菟嘯風谷。
此時願君益機警，墮甑欣然了榮辱。
脫身蟬冕歸去來，吳市空關隱梅福。
却伴山中赤松遊，儻見海上蟠桃熟。
吾言有徴勿浪云，龜筮亦從神所告。
次韻子公舍人姪紙閣用荆公韻二首·其一
作者：張擴
朝代：宋

清修是藥别無方，紙閤新糊暫著床。
定自中扄元潔白，直教平地亦清涼。
布裘衲被總相稱，暮雪曉風渾不妨。
似要經營淡生活，忽驚鋒穎露錐嚢。
次韻子公舍人姪紙閣用荆公韻二首·其二
作者：張擴
朝代：宋

老楮聲名浹四方，帡幪隱陋到藜床。
境空生白道所集，氣煖如熏德未涼。
眼底咄嗟貧亦辦，世間淫巧行終妨。
只愁費盡螭頭藁，却向危時但括嚢。
次韻子温偶書
作者：張擴
朝代：宋

門外溪光倒碧山，憐君終不厭身閒。
直須掃跡利名裏，却要策勲文字間。
洗耳時傾高士論，轉喉莫犯貴人顔。
百年總是一抔土，且乞餘生隱市關。
次韻子温惠雙井茶二首·其一
作者：張擴
朝代：宋

雙井昆仍分不疏，渴中曾起病相如。
策勲未有涪翁語，浪說繙經到石渠。
次韻子温惠雙井茶二首·其二
作者：張擴
朝代：宋

不減建溪官焙香，匏樽汲水自煎湯。
未應重爲粗官屈，定自詩情合得嘗。
次韻富季申著作對雪
作者：張擴
朝代：宋

甕中凍蟻欲浮白，主人醉呼嗔惡客。
到床不省雪作魔，半夜扶頭驚曉色。
因風初愛横斜好，侵户更憐飄洒密。
爲梅洗粧却鉛粉，與竹護萌封繭栗。
瀛州有士漫爲郎，要看諸郎上槐棘。
不妨病骨倚故絮，且忍饑腸待新麥。
君今筆陣獨横掃，冷屋無人夜鳴鏑。
快雪快晴吾弗憂，君詩自有回天力。
次韻寧徽言學士立春六絕·其一
作者：張擴
朝代：宋

仙家庭院立春朝，不記仙翁幾種桃。
共祝風光還上苑，鈞天絲管換弓刀。
次韻寧徽言學士立春六絕·其三
作者：張擴
朝代：宋

古縣鞭牛吏謹時，老農分喜上龐眉。
東皇一例扶衰朽，不獨故園桃李枝。
次韻寧徽言學士立春六絕·其二
作者：張擴
朝代：宋

剪綵沾酥頃刻間，開花不受雪摧殘。
誰人試手争春巧，定是仙娥下廣寒。
次韻寧徽言學士立春六絕·其五
作者：張擴
朝代：宋

麗句從君筆底翻，旁觀但合把降幡。
承明何日供春帖，字字堪回玉色温。
次韻寧徽言學士立春六絕·其六
作者：張擴
朝代：宋

野人破衲度窮冬，枕上餘寒散曉風。
春事苦無關我處，茶烟藥臼了龜蒙。
次韻寧徽言學士立春六絕·其四
作者：張擴
朝代：宋

青絲行菜手纖纖，琖面鵝黄照舞衫。
蕭寺館君歸未得，杜鵑應合口如緘。
次韻張無隅送烏髭方與人并寄以詩
作者：張擴
朝代：宋

肘後仙方舊著名，知君學道得長生。
燒丹自秘砂銀訣，染白聊分草木英。
兩鬢尚須并檢校，二毛應覺頓神明。
他年莫向玄齡問，李緯猶堪老作卿。
次韻徐師川謝送温柑
作者：張擴
朝代：宋

剥啄誰人晝款扉，開緘詞翰見精微。
不應更覓二王帖，但要親傳六祖衣。
陋我分柑慳百顆，煩君託意贈當歸。
吏曹政急簿書縛，忽奉新詩得解圍。
次韻徐端明師川清明見訪小集
作者：張擴
朝代：宋

撩人春色浩無邊，多病清羸挽不前。
書舍忽陪金殿客，花時猶記漢宫烟。
翰林劇飲賦千首，焦遂高談驚四筵。
更著新聲定場屋，元輕白俗浪争先。
次韻括蒼太守黄侍御種竹·其一
作者：張擴
朝代：宋

先生鐵面石爲肝，不著繁華眼底看。
近學仙翁誇種玉，未多楚客解紉蘭。
穿窗月影蛟蛇亂，掠枕秋聲風雨寒。
誰信孤根會埋沒，賦詩新有老方干。
次韻括蒼太守黄侍御種竹·其二
作者：張擴
朝代：宋

世上風花暫鬬妍，轉頭誰作一錢看。
此君抱節真如玉，有客同心臭似蘭。
密葉自憐秋日薄，孫枝已挾曉霜寒。
蔓柔草惡宜誅屏，恐向班行犯比干。
次韻方仲運使兄遊允仲花園即事·其一
作者：張擴
朝代：宋

園中主人老書生，結髪入仕今辭榮。
自培花柳趁時節，客來時亦倒屣迎。
江西使者歸更早，功名夙戒良狗烹。
今晨相遇及閒暇，短榻分坐如意横。
竹間細路元屈曲，雪後諸峰自分明。
豈無麗人奉巾櫛，瓊枝照眼生光晶。
次韻方仲運使兄遊允仲花園即事·其二
作者：張擴
朝代：宋

新蔬無價手自擷，濁酒有功面微頳。
似聞野燒出奇觀，風中烈焰若化城。
須臾變滅了無迹，何獨世事遭紛更。
逢場作戱達者事，感物入詠詩人情。
來篇况是冰雪語，三復使人毛骨輕。
欲續短章却袖手，偏師莫犯細柳營。
次韻昌時寺丞姪避暑
作者：張擴
朝代：宋

眼看平地欲流金，暫借僧園數畝陰。
束带市朝誰刺促，閉門松檜自幽深。
客來棋局時招隱，飯罷茶甌快洗心。
便静乞閒吾有味，墻東詩老許同襟。
次韻春雪
作者：張擴
朝代：宋

春雪欺人轉更豪，力如彊弩射吳潮。
郢人有恨翻新曲，蜀客無襦憶舊謡。
戶外莫誇盈尺好，沙頭已作淺痕消。
詩成忍凍話年少，愁殺衰翁不自聊。
次韻晁待制喜富季申遷校書
作者：張擴
朝代：宋

鄭公勲閥似汾陽，人物君看同舍郎。
坐廢衣冠誰論薦，中興文字亦生光。
未妨俗子輕薰沐，元得詩翁妙主張。
聞說平戎遺策在，何時目擊陣堂堂。
次韻曾大卿用東坡先生韻賦蠟梅
作者：張擴
朝代：宋

湘潭有客善種花，曉移根墢來君家。
天公着意爲刻蠟，幻出新苞亦尤物。
至遊老僊舊相知，少年惜花多賦詩。
而今更挽金蕉葉，與花一處成三絕。
夜闌寶帳攢遠山，釵頭餘蒼薰醉眠。
明朝紅紫麾不去，妖艷妨人覓佳句。
始信清臞自可人，此語囑誰當囑君。
請爲百花作檀越，得意不妨時擊鉢。
次韻曾端伯户部初春遣興
作者：張擴
朝代：宋

春風入手幾番雨，醖釀春愁推不去。
琳館道人初未忙，被底掀髯聽粥皷。
那知春色到桃溪，千樹開花人掩扉。
路傍垂柳已如許，青眼招春春不違。
曉來東郊信兩脚，折屐衝泥尚供著。
枝間啼鳥勸提壺，君省此聲何處惡。
平生廣平心石堅，未暇徐庾誇清妍。
句中試下一轉語，突過翰林詩百篇。
龍鍾似我豈宜說，不獨詩窮官亦拙。
向來一錯鑄不成，底用辛勤六州鐵。
次韻朱新仲學士元日會飲館中同舍家
作者：張擴
朝代：宋

華堂小集壽佳辰，好雪縈風上舞茵。
珠琲相酬元富貴，綺羅不設自清真。
近從朱墨生官府，便覺方壺隔世塵。
縱許一斑窺妙句，亦應寡和愧陽春。
次韻汝陰姜丞見示
作者：張擴
朝代：宋

場屋聲名二十年，老猶學易誦韋編。
作官聊復下簿尉，得酒或時中聖賢。
每愧青衫同拜起，間從廣坐得周旋。
來詩强欲相推挽，短綆無堪浪汲泉。
次韻石倅喜江令禱雨有應三絕句·其一
作者：張擴
朝代：宋

忱詞新沐管城枯，夜啓天門玉鏁魚。
借得豐年三尺雨，此郎那解世間書。
次韻石倅喜江令禱雨有應三絕句·其三
作者：張擴
朝代：宋

藜莧捜腸老欲枯，年來冷釡已生魚。
三錢斗米待明日，預辦平原乞米書。
次韻石倅喜江令禱雨有應三絕句·其二
作者：張擴
朝代：宋

蟄龍水底未全枯，睡穩終慚點額魚。
聊爲蒼生一伸肘，陰功何待玉函書。
次韻秦秘監山中觀梅二首·其一
作者：張擴
朝代：宋

天上新驂寶輅回，看花仍趁雪英開。
折歸忍負金蕉葉，笑插誰臨玉鏡臺。
女堞未須翻角調，錦囊先喜助詩材。
少蓬自是調羮手，葉底應尋舊雨來。
次韻秦秘監山中觀梅二首·其二
作者：張擴
朝代：宋

莫遣寒林一片飛，要看縞練粲仙衣。
故煩詩伯來傳令，爲勒風師少霽威。
水部五言誰舉似，孤山一徑久湮微。
總輸桃杏快塗抹，占定春光不放歸。
次韻程伯寓司業見寄道舊
作者：張擴
朝代：宋

雞黍新盟竟未尋，杯盤舊話更關心。
時危閒喜尺書到，老去惟憂多病侵。
閭巷小兒俱富貴，山林處士獨呻吟。
君今雅意在流水，誰是子期知此音。
次韻臨江軍向侍郎見寄
作者：張擴
朝代：宋

江頭一區宅，宴坐老揚雄。
久闊書不到，相忘心自通。
誰令知勇退，我愧未參同。
定自有見處，不關幡與風。
次韻莫養正縣丞獨遊錢塘南北山
作者：張擴
朝代：宋

老丞拄笏中了了，坐閱雲陰變昏曉。
何爲兩脚苦未停，意在高山知者少。
昨日春從湖上歸，頗覺沙鷗已馴擾。
遊人但遲簫皷來，滓穢清虚亦何好。
君今獨行真得計，自有青螺如髻繞。
歸來古錦開詩葩，筆下縱横發天巧。
遨頭舊屬羅浮伯，半夜春風鳴騕褭。
至今湖山索價高，妙語須君時一掃。
雖然願君且努力，掛冠歸休未宜早。
要當千户享封殖，豈但全家荷温飽。
此時還鄉頭未白，萬錢買山慰潦倒。
摩挲拄杖不相忘，更伴重巒細窮討。
次韻謝李簿送白牡丹
作者：張擴
朝代：宋

擎玉花頭取次妍，鞓紅從此不論錢。
如何未入明皇夢，已醉高吟李謫仙。
次韻譚少卿勝仲懷歸
作者：張擴
朝代：宋

底用封侯老據鞍，如君家世自儒冠。
初無嫵媚追時好，但有孤高到歲寒。
夢入向來招隱處，詩成有味付誰看。
援毫欲和愧遲澀，八節推舟窘上灘。
次韻趙悦中防禦喜雪
作者：張擴
朝代：宋

天南霜力微，不洗瘴地煖。
窮冬雪一尺，坐受坑谷滿。
夢聞淅瀝聲，驚起欲窺管。
敢倚狐貉温，但愁衣带緩。
王孫雪争妍，耿耿抱丹款。
閉門不知寒，高卧腹自坦。
紙窗飛花集，亂撲書檠短。
不憂詩作魔，政藉酒爲伴。
忽枉郢人曲，懸知和者罕。
猶餘雪清甘，味勝茶七椀。
次韻顧子美陪方仲兄遊允仲花園後篇簡允仲·其一
作者：張擴
朝代：宋

君看樹頭桃李開，化工渾在百花栽。
日遲未覺堂堂去，路穩何妨得得來。
定是撥忙聊慰眼，仍須痛飲莫論盃。
明朝風雨便狼藉，孤負客愁腸九回。
次韻顧子美陪方仲兄遊允仲花園後篇簡允仲·其二
作者：張擴
朝代：宋

怪底主人襟抱開，小園千本定深栽。
不須羯鼓催花發，却要提壺喚酒來。
可但撥忙聊慰眼，會應痛飲莫論盃。
詩人有戒君知否，漸老逢春能幾回。
次韻顧景蕃和倪裘師避謗軒詩
作者：張擴
朝代：宋

大倪昔遭讒，中路駭車覆。
今人刺舌戒，默坐惴空谷。
小倪不類渠，先見妙蓍卜。
閉門自澡雪，巧舌欲誰讟。
顧侯以詩來，披咏輒三復。
後生真可畏，我亦慕前躅。
謗書空滿箧，底用展終幅。
逢人但稱好，莫問甲煎俗。
欲出京寄稚子
作者：張擴
朝代：宋

去時短袖怯風寒，春以爲期秋未還。
苦語經年渾不記，窮愁到處漫相關。
路從驛底一雙堠，家在江南第一山。
人事不應頻錯迕，速尋樽酒爲開顔。
歸來軒二首·其一
作者：張擴
朝代：宋

當年鞍馬踐文場，客舍虀鹽話故鄉。
不謂休休歸亦早，未應栩栩夢猶狂。
輞川花木歲時好，蓮社交遊氣味長。
便合從君就閒去，藜羮麥飯自充腸。
歸來軒二首·其二
作者：張擴
朝代：宋

不愛虚名式擅場，却收餘燄入寒鄉。
於魚得計絕人事，翻手爲雲小子狂。
閲世已除三宿戀，論詩兼倍百家長。
西風舉扇誰多事，君自無塵點肺腸。
水簾谷
作者：張擴
朝代：宋

洞中宫闕玉層層，山瀑供簾似織成。
素額長垂雲爲掃，瓊鈎欲掛月還生。
汲泉
作者：張擴
朝代：宋

古寺僧囊見水經，未貪飲菊學長生。
櫂船且向南零汲，欲試高人識鑒精。
汴中追寄吕居仁學士
作者：張擴
朝代：宋

頻年如隔生，相見各潦倒。
不聞語呫呫，但怪别草草。
故人俄老矣，零落秋葉掃。
往者蘇韓輩，人品豈不好。
時危頗賴渠，惋憤塵一窖。
五湖在何許，狼籍付鷗鳥。
春風掠湖尾，蓴絲日夜老。
我行望吳越，尚及身檢校。
請分十頃餘，遲子洗鞾帽。
清微軒詩
作者：張擴
朝代：宋

君不見楚王宫中多諛臣，雌雄之說徒紛紛。
大空槖籥本平施，安有煩冤愁庶人。
又不見若耶溪上帆如駛，朝南暮北隨人意。
令行由天不由人，豈爲舟人採薪計。
君今面山開兩扉，恬養不爲居所移。
方床曲几淨無暑，有聲南來清且微。
清似太虛無滓穢，微如少女生妍媚。
軒中稚竹亦粲然，快與主人便晝睡。
不須驟吹六律管，不用緩鼓五絃琴。
會當月夜君家去，却扇扶座開煩襟。
清香
作者：張擴
朝代：宋

北苑珍膏玉不如，清香入體世間無。
若將龍麝污天質，終恐薰蕕臭味殊。
漫成
作者：張擴
朝代：宋

人聲乍寂鳥聲樂，書舍旁通僧舍幽。
行盡人間磽确處，吾廬自好更何求。
漫成三絕句·其一
作者：張擴
朝代：宋

蝸涎行窗篆詰屈，荷葉瀉露珠淋浪。
朝來危坐笏拄頰，亂雲横山如許長。
漫成三絕句·其三
作者：張擴
朝代：宋

三館贅疣終罷廢，叢祠甲乙例推遷。
斗升似綫當復續，冠带如讎莫近前。
漫成三絕句·其二
作者：張擴
朝代：宋

銀盃厭世已仙去，春草催詩尋夢來。
日暮砧聲擣衣急，夜涼月色挽船回。
澹竹
作者：張擴
朝代：宋

誰解香根一種寒，試嘗炎帝作朝餐。
余生倘遇袢襟渴，一任清涼露肺肝。
焦復州適道於艱危中與其兄遇於三衢自云嘗有異夢神明之感叙其事屬予賦詩
作者：張擴
朝代：宋

南渡不忍說，流離簪與裾。
蒼黄一臂失，辛苦萬金書。
孝友劇調護，神明關起居。
不須春草句，好夢自蘧蘧。
瑞華堂秋晚
作者：張擴
朝代：宋

山石亂崔嵬，虛堂面石開。
幽香催檻菊，疏影轉庭槐。
羽扇驚秋老，衣砧破夢回。
坐看雲四合，奔電數聲靁。
用伯初韻再和一篇請子温户曹同賦
作者：張擴
朝代：宋

孤山山下苔痕滑，翠竹扶疏水方折。
靚粧無數招不應，曾與先生護名節。
即今湖上荆棘滿，誰見穿林度飛雪。
道傍數本忽照眼，所喜風流未中絕。
不嫌青女暫試粉，却要風師小回轍。
君看萬點已可憐，半雜春泥封地裂。
版曹平生詩作史，坐陋故人探禹穴。
惜花未忍任零落，借酒生春面如纈。
酒醒定作返魂章，筆底有丹工點鐵。
用文之歲暮言懷韻
作者：張擴
朝代：宋

歲事潛占雪，風光暗著梅。
有書招隱去，無地避愁來。
厮役聯裘馬，英豪困草萊。
誰能知許事，得酒鼾如靁。
用文之韻賦巖桂·其一
作者：張擴
朝代：宋

葉底倒懸香作團，鵝黄新染色初乾。
晚秋風露易摇落，合屬幽人仔細看。
用文之韻賦巖桂·其二
作者：張擴
朝代：宋

昔年曾賦道邊花，歲月侵尋鬢已華。
衰病不堪無好語，却憑三嗅作詩誇。
留别梅和勝侍郎
作者：張擴
朝代：宋

平日寄聲天一方，那知歲晚屢登堂。
百年已負幾罇酒，一夜各添新鬢霜。
塵裏著身空歲月，筆間應俗漫文章。
門庭未覺千里遠，會有書來細作行。
留别汪彦章符寶
作者：張擴
朝代：宋

蚤歲相親翰墨場，不堪遲暮屢參商。
無錢可辦一日醉，有目漫同千里光。
聞道新詩多格律，寧從尊酒細斟量。
江南舊隱鄰雞犬，何日青燈更對床。
盛暑得竹簟甚精戲爲之賦
作者：張擴
朝代：宋

南山小籜龍，離立身蒼蒼。
舊任管城子，脫帽棲文房。
詩書每誤身，或得敗塜殃。
泠鳩稍知音，與致雛鳯凰。
人云不如肉，笨伯豈我當。
何如碎其身，織翠供文章。
舒卷得自試，作配六尺床。
主人冰玉潔，風味如潘郎。
奉身無長物，却暑有奇方。
空庭貯明月，皎皎夜未央。
卧看河漢移，使我侵肌凉。
床間老夫人，面冷如嚴霜。
相與有瓜葛，未用或參商。
孤高自可守，炎熱安得長。
君看白羽扇，秋後徒悲傷。
短句調子温姪
作者：張擴
朝代：宋

阿丞善談詩，眼如九方臯。
相馬空馬羣，妙在遺骨毛。
衰老鑚不入，鈍愚如棗膏。
後生不應爾，筆力生波濤。
黄絹幼婦語，莫負秋風高。
石門瀑布
作者：張擴
朝代：宋

胸中頓有兩龍湫，晚向塵寰得勝遊。
定是伏龍思遠客，賸分一派洗窮愁。
碾茶
作者：張擴
朝代：宋

何意蒼龍解碎身，豈知幻相等微塵。
莫言椎鈍如幽冀，碎璧相如竟負秦。
秋意
作者：張擴
朝代：宋

凉颷吹樹砧聲急，窗户玲瓏秋氣入。
井桐彫葉减清陰，漙露無聲金荻泣。
壁間唧唧候蟲鳴，庭下衰蘭送客情。
客懷無金酒膽薄，朗月入簾魂魄驚。
人生萬事今猶昔，不獨炎凉天地隔。
平明把鏡照衰顔，還有新霜助狼籍。
筍
作者：張擴
朝代：宋

披籜游龍破地皮，浪將頭角長孫枝。
渾疑鐵騎旌戈曉，如趁玉班宫殿時。
羊酪蓴羮真謾語，河魨荻筍彊相宜。
無人會得叢林趣，盡屬此君惟我知。
簷冰
作者：張擴
朝代：宋

歷歷排簷定琢成，小庵睡起眼初明。
葯翁收乳得鵝管，天女墜釵懸水晶。
脱手不供時把玩，怯風終作淚縱横。
老頑不辦劉义句，聽盡寒堦斷續聲。
紹興已未七月六日被旨禱雨風水洞七日清晨詣祠下是晚大雨通夕留宿慈嚴寺中八日始還城
作者：張擴
朝代：宋

晚謁叢祠意已通，妙香來自禁城中。
老龍聊辦一泓費，闔境自歌終歲功。
暑溽不應留枕簟，秋聲忽已到梧桐。
明朝上馬五十里，更乞靈君吹面風。
羅茶
作者：張擴
朝代：宋

新剪鵝溪樣如月，中有瓊糜落飛屑。
何年解后紫霞仙，肘後親傳餐玉訣。
老白堂
作者：張擴
朝代：宋

君不見三朝魏公拓天手，旌節言歸介眉壽。
築堂自榜醉白名，自借清風洗塵垢。
又不見峨眉山中謫仙人，玉堂詞翰生風雲。
每評香山輒自喜，欲向集賢重寫真。
古人名懸日杲杲，千載貽人不貪寶。
君今誦味佚老句，乞身投閒不待老。
草堂寂寂松桂生，溪山四時供醉吟。
未必翛然便忘世，新詩時亦過雞林。
聞伯寓被召
作者：張擴
朝代：宋

朝廷下詔費捜尋，夢想人豪置赤心。
讜論故應遺藁在，片言可却四裔侵。
不應巖野調羮手，猶作田廬抱膝吟。
自古忠臣由孝子，海隅傾耳聽車音。
聞余元隆被命白衣校正逸書
作者：張擴
朝代：宋

余郎風姿舊臞儒，酒錢不足詩有餘。
江湖垂老漫居士，館殿忽詔行秘書。
從來摸索識沈謝，安用科舉輕嚴徐。
須君更平脱鞾氣，步穩即到承明廬。
聽宣麻
作者：張擴
朝代：宋

十年中國暗征塵，終挽天河凈楚氛。
謾說星辰猶孛彗，不妨豪傑會風雲。
江頭露布傳俘馘，殿下絲綸看策勲。
從此削平真細事，只憂無地錄將軍。
臘前五日立春天氣極暄妍今復雨雹凛凛不休所居梅花方盛開一雨零落殆盡悵然爲賦此詩
作者：張擴
朝代：宋

東風破殘臘，吹盡五日寒。
晴光下楊柳，美影鬭鴨欄。
錦鱗觸輕冰，碎玉已珊珊。
日夜望鮮榮，發我砌下蘭。
寒去仍復來，崛强作跳丸。
爛漫江梅花，孤芳忽飄殘。
落跗不可綴，香雪空闌干。
賴有青春心，養此商羮酸。
與客争棋客有所負坐人以目無解圍者客怒甚而去作詩戱之
作者：張擴
朝代：宋

不論别墅自心降，風急西南勢轉忙。
那辨旁呼白鸚鵡，坐看豪奪紫羅囊。
與客手談坐久廢食瘧子忽作病退家人相勸從此却枰因爲數語以自解甚似劉伯倫斷酒文也昔孟嘉嗜酒或曰酒有何好而卿嗜之嘉曰公未得酒中趣爾予於弈棋亦云
作者：張擴
朝代：宋

棋亦有何好，味如酒中天。
勝處要自知，豈爲醒者傳。
吾身等芭蕉，幻質非真堅。
儻無輕舉訣，未免憂患纒。
願從爛柯叟，時作坐隱仙。
人生幾兩屐，不愧阮孚賢。
舟行江陰道中
作者：張擴
朝代：宋

雨後侵篙一尺渾，敗蒲衰柳亂填門。
夢聞斷角送餘嚮，起看新潮到舊痕。
處處魚鹽成市井，家家罾笱長兒孫。
更傳下詔寬民力，斗米三錢何足論。
舫齋
作者：張擴
朝代：宋

曾得操舟三昩功，浮家不借一帆風。
鱸魚如雪酒如玉，宛在五湖春水中。
華亭秋日
作者：張擴
朝代：宋

陰雲薄薄漏秋輝，曉露含光濕翠微。
旁舍擊牛嘗社酒，荒城搗練給征衣。
凈如掃跡蚊無幾，多不論錢蟹正肥。
定是水鄉差可樂，不應潦倒未成歸。
蓬萊室
作者：張擴
朝代：宋

巨鼇戴浮水，屹然瀛海中。
斷取入君手，棗葉懸鍼鋒。
君本山中人，俗子那用逢。
猶應謁帝夢，佩環摇天風。
藥名七夕行
作者：張擴
朝代：宋

雲斾萎蕤霞作裾，風静半天河有無。
同槃夜結合歡带，織女新嫁牽牛夫。
古今此會從容少，百合未諧甘草草。
預知仔細屬明年，續斷猶勝弓弩絃。
蠟梅近出或謂藥中一種不結子非梅類戲作數語爲解嘲云
作者：張擴
朝代：宋

梅花孤高少輩行，蠟梅晚出輒爭長。
素粧落額豈不好，淺黄拂殺更官樣。
檀心半迎寒日吐，暗香坐待初月上。
春風不是苦靳惜，未辦開花大如掌。
君不見桃李開花到結果，削梗鑽核終奇禍。
蠟梅沾蠟如幻成，渠要調羹身後名。
觀茶
作者：張擴
朝代：宋

鎮西不入未爲屈，坐上臞仙眼如漆。
平生陸羽彊著語，不叙建溪誰第一。
詩一首
作者：張擴
朝代：宋

范侯渥漥種，出水已權奇。
失身肉馬羣，俯首枯豆萁。
詩社近日稍稍復振而顧子美堅壁既久伯初以詩致師請于老僕無語但乞解嚴爾
作者：張擴
朝代：宋

宣城詩不多，警句憶江練。
至今一斑在，時許管中見。
顧後更難窺，機鋒捷于電。
欲求換骨訣，如仰射空箭。
近逃滑稽嘲，不著毛穎傳。
深藏品題手，舉市謝葵扇。
我知老成人，别得妙方便。
要留一轉語，凖備奔北殿。
後生舌如銛，酬答了忘倦。
不須遠乞兵，唾手當八面。
小人智謀短，敢倚筋力健。
請馳班師檄，白罷兩河戰。
謁廣濟軍向工曹仲吉
作者：張擴
朝代：宋

水曹筆力若新硎，冷屋無人詩自鳴。
取别未容長草草，相看豈合但平平。
百年王謝見人物，少日機雲真弟兄。
且向陶丘問消息，他時湖海莫寒盟。
謝人惠團茶
作者：張擴
朝代：宋

春陰養芽鍼鋒鋩，沆瀣養膏冰雪香。
玉斧運風寶月滿，密雲候雨蒼龍翔。
惠山寒泉第二品，定武烏甆紅錦囊。
乳花元屬三昧手，竹齋自試魚眼湯。
老生酸寒極堪笑，藜莧拄腹書撐腸。
修貢之餘遠分寄，懷璧其罪渠敢當。
應憐晝睡湯餅惡，爲洗一春蝴蝶狂。
謝人送炭
作者：張擴
朝代：宋

竈煙荼毗霜後林，短椽脫煙烏不黔。
樵童豈惜龜兩手，入市論價輕千金。
向來幾作溝中斷，漫滅青黄誰過眼。
焉知負荷鑪錘功，煨燼猶堪借餘暖。
夜闌吼空風力豪，平明雪山平屋高。
生柴带葉冷不燄，毁車充薪車脚勞。
故人十縛起衰朽，生遣寒灰撥紅獸。
解衣挾纊不足云，那復區區論炙手。
謝元齡惠貓頭笋予去春曾同元齡伯初昆仲子公顧景蕃經行林間掘笋以歸子公刻名竹上也
作者：張擴
朝代：宋

貍奴戴頭來，本是籜龍種。
長鑱借願力，攙汝入珍供。
晨庖辱分甘，輒應食指動。
令人懷舊游，春服粲羣從。
竹間留名字，小刻妙南董。
謝范信中鈐轄惠笋炙
作者：張擴
朝代：宋

野人敗壁屋數椽，枯腸如龜復如蟬。
未憂飽死笑方朔，且要臞形追列仙。
故園千本籜龍兒，輕靁殷戶争蜿蜒。
凍泥封根手自斸，一箸可當百味鮮。
朅來曹南風土惡，虀飯酸嘔羊酪羶。
君家何從得此品，新馥惠我驚饞涎。
便當過門乞餘炙，未信羮釡聲轑然。
謝賜御書臨晉唐帖三軸
作者：張擴
朝代：宋

上帝圖書照東壁，宸毫作字同羲畫。
晉唐舊帖久氣索，數本僅收煨燼厄。
硬黄小試毛穎功，手蛻千年垂露蹟。
巧偷豪奪幾蒼黄，晚御清都顔咫尺。
鍾王行草日失真，神氣頓還三昩力。
諸天護法宫殿深，九虎守關雷雨隔。
那知分賜下人間，螻蟻微臣亦懷璧。
恩均掲榜誇玉堂，事陋登床攫飛白。
欽惟聖學自天縱，嗜好從來屏聲色。
青規文字屢策勲，沾丐椒房猶翰墨。
彤管摛筆侈珍貺，寶唾落牋留小刻。
從今不愧蔀屋空，會有虹霓光四塞。
讀李長吉集詩
作者：張擴
朝代：宋

唐家諸王滕薛親，官府白日生風雲。
此身豈患財不足，安用盈車載錢緡。
飄然後出有長吉，冰姿鶴骨真天人。
錦囊不貯一箇錢，收拾眼中無盡春。
世儒强作富貴曲，刻畫無鹽恐非真。
請看卷後將進酒，酩酊一句了伯倫。
李宗系出玄元孫，玄元稱帝李稱臣。
玉樓無人可作記，應須此子當此文。
從來不解進士語，多謝昌黎爲解棼。
讀試卷有感
作者：張擴
朝代：宋

巧語互一律，紛然如銛鋒。
揮筆餘萬言，積案成千重。
誰令繆悠子，持衡居其中。
兩目病且昏，不辨牛馬蹤。
而使視試文，豈能分雌雄。
往時心力彊，眼明耳猶聰。
本欲藉科舉，脱此文字攻。
一朝反自縛，身隨蠹書蟲。
負郭有田園，猶存荒菊叢。
頻年秔稻熟，酒賤尊不空。
胡不駕柴車，遠揖陶令風。
作詩請伯氏，林下相追從。
讀錢神論偶成
作者：張擴
朝代：宋

君不見王衍談天喙三尺，繞床阿堵初未識。
又不見阿戎自執紅牙籌，聚錢成癖老不休。
人生嗜好各殊趣，盗跖孔丘更毁譽。
不如是非兩置之，萬事欣然隨所遇。
貴人見錢地上流，富人錢妖聲如牛。
醉時雖悟落幘語，客至或忘障簏羞。
謾誇無耳可使鬼，劉濞鄧通皆過計。
崔烈得名未掩臭，陳萇小黠强稱美。
我今家徒立四壁，憐渠一箇也不得。
不願腰纒十萬上揚州，安用呼盧百萬供一擲。
但要時逢好事人，恰有青銅滿三百。
賦向伯恭侍郎薌林
作者：張擴
朝代：宋

矯矯子平裔，聲名晚益高。
歸休卜仙隱，題品妙宸豪。
小徑荒松菊，空庭長艾蒿。
閉門便午枕，餘事九牛毛。
送向履方吏部提刑浙西
作者：張擴
朝代：宋

君曾仗使節，惠浹東吳民。
豈無賢大夫，平反孰與君。
省户昔郎潛，渇見老成人。
賜還席未煗，被遣日已新。
瘡痍要撫摩，秋荼傷吾仁。
掾吏熟官長，定不専惠文。
送喻迪孺郎中知遂寧府
作者：張擴
朝代：宋

平時場屋漫聲名，晚下瞿唐信此生。
萬里不應頻去國，一麾聊復爲専城。
送春杯酒侵行色，上峽家山慰客情。
坐遣官曹頓牢落，說詩誰復似匡衡。
送均父作江守
作者：張擴
朝代：宋

平時衮衮向諸公，投老猶推作郡公。
未覺朝廷疏汲黯，極知州郡要文翁。
送彦材姪還鄉
作者：張擴
朝代：宋

朔風吹雪冷侵衣，過我山城歲暮時。
每歎吏曹長縮手，會從樽酒得伸眉。
笑談亹亹未更僕，行李匆匆還語離。
莫厭吾家窮事業，囊中好在幾毛錐。
送惠子澤工曹罷官還陜右
作者：張擴
朝代：宋

關西多名流，後出亦豪俠。
三年佐幕府，論事費口頬。
人情易薰染，久或化爲怯。
不如殽黽去，歸路馬蹀躞。
雖無米千斛，尚有書百篋。
吾曹官爲家，窮老漫隨牒。
南州美風土，水净山九疊。
子嘗訪之我，行欲買舟楫。
我本江湖人，妙處飽經涉。
誰能老作傖，政恐夢爲蝶。
送李去病駕部成都府路轉運判官
作者：張擴
朝代：宋

昔年鴈塔看先登，我亦行間託姓名。
半世紛紜驚似夢，一官潦倒信平生。
含香暫借郎闈寵，仗節俄分晝錦榮。
見說餽糧如火急，揚鞭馬上試經營。
送楊元老屯田潼川等路轉運判官
作者：張擴
朝代：宋

醬瓿遺文過五經，有孫千載振彫零。
寧聞淡墨魁春榜，會看中臺應列星。
日下忽頒天語好，眼中先著蜀山青。
歸塗更挾兩詩客，舐筆磨鉛那得停。
送次公姪從辟顔拱衛軍中
作者：張擴
朝代：宋

結髪事師友，投身翰墨場。
技成忽棄去，短衣親戎行。
平生萬卷書，豈無活國方。
不如口擊賊，對面用所長。
顔侯將家種，勇過王鐵槍。
蝥弧每先登，裂袂裹箭創。
得君如敵國，乳臭未易當。
中原干戈滿，貔虎政陸梁。
誰専發縱策，坐待錐脱囊。
事平各分功，千級歉莫償。
位卑君勿言，儒雅故自將。
會從傔籍中，微見奏凱章。
送王賓察院提點成都府路刑獄
作者：張擴
朝代：宋

三峽占地嶮，風濤漲高秋。
君還席未穩，忽理上水舟。
潭潭御史府，登用第一流。
持斧亦間遣，平反要分憂。
岷峨接家山，民瘼不待求。
身從日邊來，彈壓西南州。
風煙亂老眼，轉覺詩語遒。
平生補衮心，敢爲衣錦留。
賦歸摩刀環，趣覲瞻前旒。
會收巖壑姿，入綴鵷鷺遊。
誰云蜀道遠，笑却萬里愁。
灧澦漫如馬，莫作忠臣羞。
送胡德輝禮部知嚴州先還毗陵待闕
作者：張擴
朝代：宋

識君大梁城，才逸驥千里。
相從十年後，志節老彌厲。
石渠浩圖史，萬事問伯始。
爲郎初未伸，請郡聊自試。
連朝風雨惡，春日尚餘幾。
故山窗户接，巵酒庭闈喜。
離别不足云，得詩倘頻寄。
送許子禮吏部湖南漕
作者：張擴
朝代：宋

家傳康濟妙才猷，祗合懷鉛近冕旒。
漫有姓名連省戶，不妨旌節案南州。
兵儲自古難爲策，民瘼於今豈待求。
小試書生肥國手，未多地上見錢流。
送賀子忱吏部福建漕
作者：張擴
朝代：宋

矯矯中年勇退身，尋盟省戶定緣貧。
風流未用老三徑，談笑猶堪漕七閩。
丹荔壓枝收白曬，乳芽登焙薦青春。
不應例作粗官看，下語須防筆有神。
送邵公濟校書守果州分韻得歌字
作者：張擴
朝代：宋

人物妙伊洛，衣冠肩上摩。
君門世所高，家學承丘軻。
斯文晚付君，自信保不磨。
平生眼中書，五車未爲多。
一字不借力，虚名空作魔。
我數奉談麈，老頑君弗訶。
持酒欲挽君，酒盡如君何。
百丈泝巴峽，脩途接岷峨。
新句探古錦，好風散沉疴。
先君果山政，惠愛如春和。
向來窺一斑，再至鬢已皤。
會尋竹馬盟，爲續襦袴歌。
送韓存中侍郎赴隨州
作者：張擴
朝代：宋

昔時公卿門，一飯日三吐。
末流士自棄，此道久如土。
韓公昌黎裔，樂善從其祖。
低頭拜東野，舉頸望杜甫。
今年河陽歸，坐穩得處所。
開關逢俗人，却走唾腐鼠。
禪房大如掌，僅著范蘇吕。
小人江湖散，賦性甚愚魯。
青衫插手板，舌卷紙上語。
曾從諸公遊，過聽謬見許。
嘗聞公姓名，桓桓貔與虎。
乞身雖及早，朝論久未與。
昨日恩詔下，還分一麾去。
風霜侵行李，笳角嚴曉鼓。
漢東諸侯國，文物略近古。
下車訪諸生，往往得何武。
莫空罇前酒，豈乏户外屨。
應還二三子，雪擁一環堵。
詩成欲相寄，黄鵠短翎羽。
阿連儻可借，千里亦跬步。
送顧景蕃暫還浙西
作者：張擴
朝代：宋

牆頭飛花如雪委，牆根老柳絲垂地。
春政濃時君不留，山路曉風鳴馬箠。
濤江入眼浪千尺，想見吳儂問行李。
田園久荒漫檢校，親舊相逢半悲喜。
行朝諸公訪人材，故人新賜尚書履。
袖中有策可則陳，君亦因行聊爾耳。
遊天台山石橋
作者：張擴
朝代：宋

亂山雲溟濛，修徑石盤錯。
聲聞住世果，窟宅遍巖壑。
我行適遇雨，風籟響天樂。
石橋定鬼設，險滑不容脚。
臨流輒生怖，政墮葱韮惡。
猶欣曇華供，尚及薦杯勺。
分嘗不敢餘，稽首謝發藥。
遊虎丘寺詩
作者：張擴
朝代：宋

官舟轉城隅，十里虎丘路。
招提占山頂，像設儼廊廡。
池深歸寶劍，石老化蹲虎。
晉時生法師，談辯阿佛祖。
至今講經地，往往拾花雨。
我行及摇落，秋色侵杖屨。
衲僧施净供，汲井薦牛乳。
平臺俯曠野，䆉稏莽四顧。
纍纍多新塜，不見真娘墓。
過南美軒讀汪彦章倪巨濟詩用壁間韻
作者：張擴
朝代：宋

笻杖芒鞋野性馴，偶尋幽步到祗園。
琅玕千本日應長，美影摇風清蔭繁。
未堪截管變律吕，且乞汗青傳子孫。
壁間舊有故人題，妙語洒落今仍存。
那憂積雪折老幹，豫借暖律生枯根。
我來二子更南北，惟有此君堪與言。
過澱山湖
作者：張擴
朝代：宋

昨日過湖風打頭，葦蒲深處泊官舟。
近人烏鳥語聲碎，瀕海風烟日夜浮。
午飯腥鹹半鮭菜，客床顛倒一皮裘。
平生浪說在家好，晚向波濤未肯休。
過龍井辯才退居
作者：張擴
朝代：宋

南山北山天接連，西湖環山水涵天。
佛宫鱗鱗割人境，勝日杖履相周旋。
久聞龍井未得到，神龍卧靳俗語喧。
脫身干戈偶不死，步屧十里沙石堅。
眼明見此屋突兀，修廊廣殿鐘鼓傳。
笋芽供羮坐取飽，茶乳沃舌聽談禪。
塔中老人呼不起，至今牆壁尚熾然。
諸孫其誰嗣衣鉢，但見持律俱精専。
吾身誤落世纓網，白髪未解憂患纒。
問龍乞地一席許，作庵共結香火緣。
酒官張君造麴以十八仙爲名作詩戱之
作者：張擴
朝代：宋

舊聞飲中有八仙，日多鐺杓相周旋。
今之十八豈其裔，何爲復效枕麴眠。
癡人但作從事呼，妄起清濁分聖賢。
那知風味古無有，名字真從天上傳。
留侯舊與赤松遊，餘韻到今千百年。
看君風骨頗似祖，日酌九醖追天全。
我嗟譜系漫難考，流落恐緣濡髪顛。
窮愁政在禁酒國，未免口角生饞涎。
出門欲作一斗計，誰乞三百青銅錢。
雙椿堂牡丹盛開彦紳節推弟置酒集客子温不在席中以詩乞花歸賞因次其韻
作者：張擴
朝代：宋

春風不悞東君委，杏苑桃蹊滿行李。
春風好處總未忙，姚花初黄魏花紫。
洛陽園中枝梗肥，欹壓帽簷如覆巵。
南遷終覺典刑在，不數侍女誇時宜。
詩中了了惜花意，苦覓繁枝定誰寄。
何如秉燭坐花傍，照到夜分從墮淚。
靈壁石
作者：張擴
朝代：宋

十年此地征塵染，誰與山川還舊觀。
九華小樣出君家，要續箇中消息斷。
此郎與山對立玉，几上重重見陵谷。
安知可備宫架懸，樂府待之八音足。
他山豈無石一拳，如琮斷方璧斷圓。
不如此峰真巧具，六窗七竅俱天然。
君今落帆錫山近，挈石尋泉丫無恨。
會須潄石更枕流，世事入門君勿聽。
題子温姪舫齋
作者：張擴
朝代：宋

江湖著身鷗作鄰，平生踏浪不踏塵。
晚從闤闠寄行李，旋飾舫齋聊寫真。
夜闌闕月雲頭湧，風月填窗不成夢。
團欒十口似浮家，顛倒一生如破冡。
君看世事風打頭，奔濤濺浪何時休。
不如問錢多買酒，萬斛與君共拍浮。
題枕流軒詩四首·其一
作者：張擴
朝代：宋

世間無路不榛荆，且枕清流巧避名。
俗客若來休舉似，恐渠笑倒斷冠纓。
題枕流軒詩四首·其三
作者：張擴
朝代：宋

坐有談玄墨客卿，家無銅臭孔方兄。
夢餘更聽滄浪水，洗盡微塵見太清。
題枕流軒詩四首·其二
作者：張擴
朝代：宋

誰酌貪泉計巳疏，但知辛苦立廉隅。
君今樂水自智者，未用休官乞鑑湖。
題枕流軒詩四首·其四
作者：張擴
朝代：宋

詩老詩如冰雪味，後來和者得分甘。
從今客耳亦清凈，只合高吟當劇談。
題荷亭詩
作者：張擴
朝代：宋

風漾綠漪連，新荷照水圓。
清香來洞府，真色現神仙。
鷺影明如雪，龜巢小似錢。
夜凉乘月看，人在玉壺天。
題長沙王祠
作者：張擴
朝代：宋

霸上真人赤龍子，西滅彊秦東破楚。
一時佐命皆人豪，崛起屠沽拔行伍。
番君舊德江湖情，不用智勇收功名。
抑然退讓古君子，坐視几俎登韓彭。
漢家南面屬同姓，公亦疏封奉朝請。
至今遺愛祀鄉人，不獨當年書甲令。
題龔士掾廳壁畫遠山
作者：張擴
朝代：宋

古來終南山，引手得佳處。
未負移文慚，已遭捷徑語。
公真樂山者，爽氣落眉宇。
平生手中板，不暇著頬拄。
叩門無俗客，何礙入官府。
人生一縷氣，所愧吞不吐。
畫山猶畫餅，餘習近兒女。
勿學好事人，吾言當有取。
顧景蕃以詩乞西漢書於子公子公以奏議唐鑑遺之戲次其韻
作者：張擴
朝代：宋

腹中圖史自紛綸，況有新文似過秦。
猶訪汲書真好事，謬憐野鶩定癡人。
補亡疑是君過計，就讀未妨吾卜鄰。
他日兩家俱外府，斷編遺簡得終身。
顧景蕃訪大年姪昆仲留宿細柳軒夜論詩律輒及老朽大年作長篇調景蕃末章見稱過實且欲盡借拙詩因次其韻爲謝
作者：張擴
朝代：宋

平生不依南路徐，斗升寄活真魚濡。
了知浮名誰得喪，定自有數相乘除。
朅來雲卧澗壑底，槁項不減霜松臞。
里中能詩二三友，安步過我無庸車。
要須文字賞雌霓，未暇詼謔翻娵隅。
談天坐聽落鐻屑，蹇步那敢争先驅。
顧侯風味更嚴苦，家貧闕辦三韭菹。
龜腸撐突五千卷，底用會稡箋蟲魚。
文如楚賓醉後藁，下筆應得銀盆斟。
近聞晝犯細柳壁，酒闌罷歌却驪駒。
未妨仲子工料理，珠緋餞歸懷不虚。
想當展緘疾讀時，新飈策策驚籧篨。
主人韻高絕少可，客亦未易折簡呼。
末章字字關老朽，愛我如愛屋上烏。
吾家兄弟俱人傑，飽聞石氏多珊瑚。
莫云癡叔良不癡，久諱筆硯陪樵蘇。
諸郎胸中氣吐霧，咳唾自可回春枯。
少年得譽似勮勃，他日不愧先楊盧。
儻見惡詩幸掩覆，人所罵譏鬼揶揄。
賀新郎
作者：張敬齋
朝代：宋

卓煢歐陽子，是江山、毓秀鍾靈，異才間世。恰則韶光三月暮，蓂葉堯階有四。正天啟、懸弧盛事。金鴨亭亭書雲篆，散非煙、南極真仙至。來為爾，薦嘉瑞。神清洞府丹書字。擁笙歌、綺席高張，更羅珠翠。個里長春人不老，仙籍玉環暗記。但判取、醄醄沈醉。擬作新詩八千首，待一年、一獻稱俾爾。耆而艾，昌而熾。
夏日
作者：張文潛
朝代：宋
体裁：七言律诗

長夏江村風日清，檐牙燕雀已生成。
蝶衣曬粉花枝午，蛛網添絲屋角晴。
落落疏廉邀月影，嘈嘈虛枕納溪聲。
久斑兩鬢如霜雪，直欲樵漁過此生。
詩一首
作者：張斗南
朝代：宋

辭得官來性又便，恰如病馬解韁牽。
雖無白日三聲喏，贏得清宵一枕眠。
仙門驛聽泉
作者：張斛
朝代：宋

一亭圍古木，雙磵瀉清流。
行到雲山暮，卧聞風雨秋。
客塵何日浣，病渴此時瘳。
歸去南溪上，輕舟細浪浮。
南京遇馬丈朝美
作者：張斛
朝代：宋

浮雲久與故山違，茅棟如存尚可依。
行路相逢初似夢，舊游重到復疑非。
滄江萬里悲南渡，白髪幾人能北歸。
二十年前河上月，尊前還共惜清輝。
句·其一
作者：張斛
朝代：宋

雲開千里月，風動一天星。
句·其七
作者：張斛
朝代：宋

雨聲喧莫島，水色借秋空。
句·其三
作者：張斛
朝代：宋

綠漲他山雨，青浮近市煙。
句·其二
作者：張斛
朝代：宋

細草沙邊樹，疏煙嶺外村。
句·其五
作者：張斛
朝代：宋

春水有秀色，野雲無俗姿。
句·其八
作者：張斛
朝代：宋

碣石晚風催雁急，昭祁寒漲與雲平。
句·其六
作者：張斛
朝代：宋

晴光搖碧海，遠色带滄洲。
句·其四
作者：張斛
朝代：宋

月色四時好，人心此夜偏。
夜雨南山
作者：張斛
朝代：宋

雨夜宿山齋，夜深雨聲息。
石室含餘清，風枝堕殘滴。
寓中江縣樓
作者：張斛
朝代：宋

武江斜轉石，文岫獨參天。
綠漲他山雨，青浮近市烟。
松薪炊白粲，水蔓繫紅鮮。
自喜飄蓬跡，安居過兩年。
將渡江
作者：張斛
朝代：宋

無數飛花委路塵，不堪重醉楚城春。
明朝回首江南岸，烟雨昏昏不見人。
小孤山
作者：張斛
朝代：宋

天圍秋漲闊，山背夕陽孤。
岸樹晴猶濕，汀煙近卻無。
巫山對月懷湖外親友
作者：張斛
朝代：宋

衆壑斂新雨，孤舟增暮寒。
巫山今夜月，湘水幾人看。
不得臨湖醉，惟愁下峽難。
雙魚憑寄遠，尺素勸加餐。
平安關道中二首·其一
作者：張斛
朝代：宋

高林俯青冥，柯葉森若織。
陽光已轉午，陰嶺仍半黑。
峥嶸亂石間，行子有苦色。
臨深地勢入，涉險天宇塞。
四顧無所投，迹蠒去未息。
悵然增百憂，冥冥羨歸翼。
平安關道中二首·其二
作者：張斛
朝代：宋

窮冬十日陰，積雪千山路。
晴雲開半嶺，落日猶在樹。
悠悠客心速，慘慘天色暮。
寒鳥各有依，解鞍尚無處。
游魚誤銜鈎，玄豹終隱霧。
行行謝冠冕，復我林壑趣。
東川春日
作者：張斛
朝代：宋

巴蜀三年客，江湖萬里情。
滄波何處盡，歸棹幾時行。
世態浮雲變，春愁細草生。
羣山遮望眼，片月上高城。
武陵春雪
作者：張斛
朝代：宋

天風吹雪滿千山，不見桃花汎碧瀾。
洞裏仙人貪種玉，豈知人世有春寒。
沙邊
作者：張斛
朝代：宋

晚雨漲平堤，沙邊獨杖藜。
長風催雁北，衆水避潮西。
楚客相逢少，吳天入望低。
故園無路到，春草自萋萋。
海邊亭爲浩然賦
作者：張斛
朝代：宋

夙有滄洲趣，雲扃夢幾回。
臨深疑地盡，望遠覺天開。
月湧冰輪出，濤飜雪陣來。
無機同海客，鷗鳥莫相猜。
盧臺峭帆亭
作者：張斛
朝代：宋

高秋客未還，何處望鄉關。
喬木蒼烟外，孤亭落照間。
雨晴山覺近，潮滿水如閑。
目斷峒陽路，歸雲不可攀。
訪香林老
作者：張斛
朝代：宋

風雨無時浪蹴天，南浮舟楫信多艱。
半生夢破寒江月，萬里春回故國山。
歸客自傷青鬢改，高僧長共白雲閑。
誅茅借我溪西地，未厭相從水石間。
迴文二首·其一
作者：張斛
朝代：宋

野曠悲行客，湍驚礙去船。
夜江清汎月，秋草碧連天。
迴文二首·其二
作者：張斛
朝代：宋

綠逕斜縈草，紅梢半落花。
曲池風碎月，欹岸雨摧沙。
還家
作者：張斛
朝代：宋

雲林無俗姿，相對可終老。
如何塵中人，不見青山好。
高寺
作者：張斛
朝代：宋

高寺鳴鐘後，孤舟落雁邊。
已知歸徑晚，故就上方眠。
石峻溜聲急，月高松影圓。
明朝下烟靄，迴首阻清川。
泊舟別故
作者：張方
朝代：宋

瓣香杓杜老先生，文藝林中許乞盟。
埽葉巖幽酌泉竇，可能續賦洞簫聲。
烏尤山
作者：張方
朝代：宋

竹橋沙水烏尤渡，絕壁孤崖意氣驕。
故與凌雲分半坐，僧窗假寐見金焦。
資水橋
作者：張方
朝代：宋

二里橋頭車馬行，靈龜背後玉龍橫。
漲瀧往日驚河伯，砥柱千年要石兄。
資水右旋江會合，天台西直卦文明。
吾心怵惕便施手，事所當爲無問名。
七里瀨
作者：張方平
朝代：宋

古有桐君住，漢時嚴子來。
山橫疑路盡，溪轉若天開。
塵世不相接，海潮從此迴。
維舟上層巘，戀戀白雲堆。
上三司蔡內閣
作者：張方平
朝代：宋

此日河南念賈生，留將名字徹丹庭。
秋聲漸覺寒生樹，親老遥知獨倚扃。
徒繫車傍淹白晝，得離韝上必青冥。
公如未信牛間氣，試掘豐城必有靈。
上享郊廟·享廟
作者：張方平
朝代：宋

瑞雪清晨集，丹墀發策初。
德音聞徹蓋，玉色望升車。
羽衛排閶闔，晴光溢紫虛。
琳宮陳玉幣，疏屏宿旌旟。
祼獻多儀備，絃匏九變徐。
太宮無盛舉，掌次省先除。
靈鑒紛昭格，天心不自舒。
孝慈更答告，萬福此攸儲。
上享郊廟·禋郊
作者：張方平
朝代：宋

回仗由黄道，鳴鑾入翠宮。
愾思文武侑，誠與地天通。
登陛行裀徹，終祠坐幄空。
風雲歸絕域，星斗下遥穹。
壝際柴煙白，龕層燭焰紅。
氣祥書魯觀，福嘏萃堯躬。
海上雞星動，樓前馬隊雄。
僕臣殊幸會，獨得近重瞳。
上亭驛
作者：張方平
朝代：宋

雨中駐蹕此聞鈴，當日梨園寫此聲。
忽忽悲心自多感，鈴聲何事愴人情。
中秋夜清思臺獨坐對月寄太傅曾魯公宮師趙公
作者：張方平
朝代：宋

萬籟沈聲羣動息，纖塵絕跡片雲無。
此時何物名身世，一點靈光徹太虛。
九日侍宴太清樓
作者：張方平
朝代：宋

登高聞舊俗，況此奉堯觴。
鳴蹕遥空下，層樓顥氣傍。
御溝新過雨，苑樹未經霜。
楚澤丹苞重，吳畦紫穗香。
三侯天縱妙，九節召南章。
中豈矜多藝，威將懾四方。
清時人共樂，白日坐間長。
近從叨慈渥，區區祝壽昌。
亂石溪
作者：張方平
朝代：宋

亂石崢嶸散粟堆，飛湍奔瀉萬山開。
轟空急若雷車過，振壑傾疑地軸摧。
銀漢勢從天際落，雲濤聲破海門來。
迸泉疊巘平生愛，欲轉巖隈首重迴。
仁宗皇帝挽辭三首·其一
作者：張方平
朝代：宋

享國承熙盛，斯民老太平。
無私均覆載，大德共生成。
陰騭無留迹，神功不可名。
曰仁歸禰廟，時夏繹清明。
仁宗皇帝挽辭三首·其三
作者：張方平
朝代：宋

謨訓垂寬大，基圖得顯承。
新宮開玉鏁，舊冊閱金滕。
龍駕歸虛極，鸞旗建大升。
平生懷孝慕，游仗展三陵。
仁宗皇帝挽辭三首·其二
作者：張方平
朝代：宋

臨御自初終，恭勤一日同。
慈心夷夏等，誠意地天通。
垂拱成文治，安和即武功。
含生遊壽域，四十二年中。
侯君房
作者：張方平
朝代：宋

爵位功名可自豪，青雲志士豈而曹。
一朝黄鉞看看下，始愧狂奴故態高。
偈
作者：張方平
朝代：宋

自從無始千千劫，萬法本來無一法。
祖師來意我不知，一夜西風掃黄葉。
偶興
作者：張方平
朝代：宋

財利乃怨府，功名爲禍胎。
東市悔晚矣，西鍾悲悠哉。
庖刀割腴味，匠斧斬良材。
在埶勿偃蹇，居易無低徊。
一瓢顔子巷，孤竿嚴光臺。
盛德與高風，顥清無毀頹。
兗海孫學士寄晝錦編述先德宣公進退之美報之長句四韻奉揚盛事
作者：張方平
朝代：宋

鄒魯衣冠古士鄉，義方不獨有扶陽。
德名垂世先君子，經術傳家小太常。
閭巷共榮新晝錦，吏民司愛舊甘棠。
前人彝鼎銘勳伐，未似盈編盛事光。
兩浙張兵部秋日牡丹詩次韻
作者：張方平
朝代：宋

霜天慘澹過重九，忽見幽芳發故叢。
多愛清香對亭檻，不堪疎葉下梧桐。
他年仙去空華表，此夜魂歸尚漢宮。
過眼須爲無色觀，返童疑有內丹功。
寫題更愧詩情淺，折带應宜醉臉紅。
須爲重重張翠帟，可憐羸怯不禁風。
再入禁林即事
作者：張方平
朝代：宋

重到金坡二十春，閒思出處一傷神。
略行大地山川遍，再覩青天日月新。
疎籟豈知諧律呂，散材無意入轅輪。
何時却出都門去，靜掩巖扉老此身。
冬過豪貴故園有感
作者：張方平
朝代：宋

蕭蕭霜草曉風秋，憶是當年最勝遊。
車馬自隨寒日急，管絃肯入野雲幽。
流渠水斷魚何往，高樹陰疎鳥不留。
爲問主人曾到否，自家池館待誰修。
凉軒
作者：張方平
朝代：宋

樓下凉軒六月凉，風窗一枕傲羲皇。
壽山雲影浮空近，羅谷泉聲遶砌長。
迥覺風塵非此世，不須雪月更交光。
最宜羽客冰霜骨，共引瑶巵沆瀣漿。
凉軒秋意
作者：張方平
朝代：宋

南嶺雲嵐開曉霽，北窗松竹度凉颸。
閒欹碧簟石琴薦，靜味丹經金鑰匙。
夢幻泡中何得失，雀蚊蝱處苦喧卑。
更令薰祓澄心閣，客自三峰到有期。
出京東歸招趙參
作者：張方平
朝代：宋

季子揣摩佩六印，主父宦游食五鼎。
奈何君抱縱橫才，四方漂泊無人省。
我客在陳君逆旅，秋霖淫滯宵燈永。
解裘命酒邀與談，蕭蕭衢路驊騮騁。
是時泣血略相弔，我走汝南君入郢。
今者索然來上都，陰懷一刺謀謁請。
深閎高蓋競豪權，大浪長風獨萍梗。
龍待雲雷無一勺，虎思林麓困窮穽。
壯心日覺春冰消，素髮年來曉霜冷。
季子主父昔亦爾，子參今胡懷怲怲。
一爲齊國無立錐，一爲洛陽無二頃。
我有弊廬濉之陽，子參良田枕清潁。
況是伊人高枕時，明朝歸鞅同君整。
函谷關
作者：張方平
朝代：宋

沛公弔伐軍戲下，百二魯無藩楗牢。
天險固非一姓有，孫謀寧在兩崤高。
縣崖通棧遥連蜀，絕巘橫空勢走襃。
幾見狂圖矜四寒，泥丸封處竟徒勞。
初春遊李太尉宅東池
作者：張方平
朝代：宋

蓬島靈仙宅，星河帝女家。
波光泛金翠，樓影動雲霞。
清淺遊魚過，參差垂柳斜。
移舟更尋勝，遠見小桃花。
初秋即事
作者：張方平
朝代：宋

久雨新晴後，秋風初起時。
天倪一清曠，精爽入希夷。
壁上吳生畫，床頭杜老詩。
平常性酷愛，對眼忽如遺。
初赴新定過錢塘江
作者：張方平
朝代：宋

颺帆上漁浦，隨潮宿鴈灣。
烟火指富陽，雲樹連蕭山。
曲岸蓼花疎，清波鷗鳥閒。
江外信清曠，吾心睢洛間。
劇孟
作者：張方平
朝代：宋

人物無重輕，廟朝有失得。
世平徒匹夫，時摇一敵國。
姦雄望風塵，冠劒動慙色。
治庭不論功，聲名輝典策。
劍門關
作者：張方平
朝代：宋

地維絕脈摧鼇足，天壘橫霄壯井輿。
誰軋禍萌通鳥道，古爲風土感魚鳧。
壺中日月鄰方外，海內山河入帝圖。
過此益知方面重，萬兵開府一寒儒。
勸酒行
作者：張方平
朝代：宋

眾客醉歸盃席闌，有客不醉坐長嘆。
不醉長嘆客何苦，請以眼前近事觀。
客見南遷丁晉公，擁旄秉軸天禧中。
昔歲羈遊客此宇，窮秋蕭索隨飛蓬。
漸達得意忘舊困，手提國柄矜權雄。
矜權未足俄南竄，青衫白髮窮衰翁。
向者枯榮試回省，何異春宵夢一終。
人事紛紜似飛絮，鐘漏聲中朝復暮。
且脫鸘裘換酒來，與子相從醉鄉去。
升祔慶成
作者：張方平
朝代：宋

明詔初發中，奉慈講升祔。
考典下容臺，集議付近署。
雙禮稽國章，大義推經據。
參覆經宰司，裁定皆宸慮。
獻后正壺儀，仍几被遺顧。
擁佑隆帝室，清夷贊王路。
懿主鍾景命，禖宮開慶祚。
靈長繄發祥，熙洽本垂裕。
蓬闕邈仙軿，柏城拱寒樹。
別饗隔昭穆，時思怵霜露。
陽月日上辛，齋居待清曙。
當衙薦寶冊，夾道陳鹵簿。
玉色儼莊栗，淵衷緬馳慕。
端闈出翟車，黄道回天步。
千官陪祠庭，祕祐寧神御。
盛德配不祧，至孝始如素。
穹厚昭精純，蕃夷入儀注。
渙汗肆慶宥，需雲均膏飫。
廣愛形海區，教忠憲侯度。
下臣叨載筆，書法資典故。
南原觀田
作者：張方平
朝代：宋

日長春事動，田野膏脈輕。
草青布穀過，桑綠新蠶生。
雨足有酒色，社近聞鼓聲。
牛羊暮歸飽，舍中燈火明。
古意
作者：張方平
朝代：宋

灝灝元氣淳，茫茫太古迹。
文巧不勝煩，發機自三畫。
盟詛復誥誓，民心日澆弊。
蕩然近太初，祖龍亦深意。
傾奪損生理，世人多夭死。
誠哉象繫言，乾坤有時毀。
古興
作者：張方平
朝代：宋

條牧始龔罰，干戈茲濫觴。
以拯焚溺起，謂副天人望。
君思彼伊呂，胡爲乎夏商。
順守信有道，啟端乃無疆。
句·其一
作者：張方平
朝代：宋

紅塵三尺險，中有是非波。
句·其二
作者：張方平
朝代：宋

謹言渾不畏，忍事又何妨。
吳中暑雨
作者：張方平
朝代：宋

澤國氣溫濕，暑候尤鬰蒸。
矧更並江海，霖霪久相仍。
沉陰不暫解，雲霧常昏凝。
蛾蝶敗禾麥，鰍鱣占田塍。
菌本出床脚，蘚痕粘杖藤。
蝸蚓離竅竇，伸縮殊自矜。
蛙黽聒晝夜，耳慣猶愁憎。
漫水接河漢，寧復分淄澠。
暑弱爲寒冒，陽微遭陰凌。
震雷寂不發，凄風時暴興。
孰此宰四序，令煩無威稜。
將由列缺惰，何處閒曲肱。
飛廉獨掀撲，公爾作陰朋。
共力起波浪，勢且襄岡陵。
涉古考經說，助陽義有憑。
古典救日法，于社縈朱繩。
置麾伐五鼓，消慝使勿勝。
庶幾災沴革，幸獲忻穀登。
幽齋窗戶闇，懵瞀思不澄。
有如坐盎缶，巾羃施層層。
疚心忝撫字，搔首徒鬅鬙。
安得昏霾闢，坐見白日昇。
吳范天章
作者：張方平
朝代：宋

詔起東山對紫庭，清風蕭灑動階蓂。
讜言幾爲忠邪發，大用須憑廟社靈。
武庫神兵羅斧戟，大宮禮器列籩鉶。
願公早入當鈞軸，重演三篇相武丁。
呈資政宋尚書
作者：張方平
朝代：宋

當年留鑰守陪都，龍坂因茲得曳裾。
北海一章慙鷙鳥，松江三歲厭鱸魚。
賈生感事多垂涕，園令居閒輒著書。
獨恃明公念孤介，東郊未去逐長沮。
和叔平少師見示知足吟談宗旨也
作者：張方平
朝代：宋

昨日看公知足吟，寂然不動至人心。
視身無實元泡幻，觀世皆空謾古今。
忽忽歲窮駒度隙，塵塵事過鳥遺音。
從來兩箇泥牛鬭，一任相將入海深。
哭劉潛
作者：張方平
朝代：宋

嘗謂君才似武侯，草廬牢落卧龍愁。
天公不念蒼生故，元叔堪憐郡吏休。
蒿野已埋經國策，巖廓誰是富民侯。
朝廷今始思英俊，不見庖丁刃一投。
哭友人任向
作者：張方平
朝代：宋

暮哭寢門外，南望愁雲昏。
何言英邁氣，奄成幽寂魂。
寒月長夜臺，秋風黄蒿原。
十載金石心，凄凉誰與言。
喜雪
作者：張方平
朝代：宋

愆陽干歲事，齋殿軫予憂。
默爲斯民禱，心從六事求。
同雲俄蔽景，盈尺忽呈休。
淅瀝千瓊樹，崢嶸萬玉樓。
塵氛開紫宙，氣象露皇州。
鵰鶚精神勁，松筠操稟優。
邊庭傷久戍，農畝慶來麰。
咨爾臣鄰地，常期九敘脩。
城南林園避暑示道友
作者：張方平
朝代：宋

不必山林遠，且離朝市喧。
前軒好風月，高客共琴罇。
在所同浮世，何須憶故園。
八瓊還返事，聊更話根源。
夜意
作者：張方平
朝代：宋

羣動已沈響，蛩吟時一聲。
露寒仙掌重，月午庾樓清。
慷慨聞雞舞，悲凉感笛情。
幾多塵役者，夙駕待鐘行。
夜蟲
作者：張方平
朝代：宋

庭戶閒扃月，草根寒带霜。
時方感摇落，爾更助悲凉。
漏版敲孤館，燈青背曲房。
向晨轉哀急，幾斷旅人腸。
夢中吟
作者：張方平
朝代：宋

神歸自何處，記此夢中吟。
道爲無心合，人因省語深。
窗燈寒影薄，庭月曉光沈。
悟境真泡幻，迷情妄古今。
夢後
作者：張方平
朝代：宋

索索幽蟲急曉風，玉繩西下露華濃。
遠鐘驚覺窗燈暗，依舊江山一萬重。
大祀禮成
作者：張方平
朝代：宋

皇心奉先孝，盛德事天明。
嚴配講隆禮，精禋格至誠。
衣冠先示質，金石始諧聲。
鬲享初登熟，鋒和用啟牲。
百神虔受職，萬物樂由庚。
星斗羅空碧，柴煙徹紫清。
祥曦回羽衛，佳氣覆瑶甍。
雷雨金雞動，風雲鐵馬輕。
靈休紛報貺，宸念在持盈。
孤陋叨華近，何辭頌泰平。
大禮慶成
作者：張方平
朝代：宋

饗帝精禋舉，嚴親廣孝純。
禰宮增懿典，皇冊薦威神。
寶殿齋居肅，琳房獻禮陳。
慨瞻清廟几，穆奠紫壇茵。
備樂嘉安曲，鴻儀顯相臣。
玉從丹禁出，路儼繡旂新。
瑞靄蒙天仗，祥風入帝宸。
懽呼九州會，慶澤萬方均。
有幸逢華旦，無謨翼至仁。
但祈陪百禮，景扈越千春。
天寒
作者：張方平
朝代：宋

風裂幽窗水澤堅，寒郊空迥澹無煙。
何因得向桃源去，景氣長如二月天。
天聖中年嘗有異夢熙寧癸丑退居南臺聊記舊事
作者：張方平
朝代：宋

凌空素閣彩霞鮮，舊侶相容見九玄。
上下登梯一童子，逡巡離座六靈仙。
跪瞻寶案凝神久，手納金匙受記專。
病卧夜長思此境，忽驚四十有三年。
姑蘇蔣公北池詩
作者：張方平
朝代：宋

浙江湯湯，南國之紀。
句章之鄉，居巢之里。
天子命公，二邦更治。
越人之嗟，吳人之喜。
公之爲政，簡而易從。
不嚴而威，敏以有功。
孽不及牙，姦折其緒。
孰施斧斤，不見鋩露。
老稚晏起，壯服于畝。
椸有澣衣，廥有多稌。
公之退公，樂是北池。
飛閣渠渠，虛廊遲遲。
魚跳于藻，渚有鳧鷖。
釣亭檜島，其水漣漪。
公之退公，以豫以游。
邦人喜公，尚無疾憂。
邦人祝公，百祿是遒。
匪公其私，王家之休。
我思建官，公理眾政。
與民最親，惟時守令。
其有不臧，根心之螟。
小猶蟣蝨，膚皮是營。
於鑠有宋，一統萬方。
千里所付，幾人曰良。
凡領王民，守土之吏。
有理如吳，帝道則粹。
我歌北池，爰頌公德。
以告後人，勿汙勿塞。
宋屯田歸湖南
作者：張方平
朝代：宋

舊學孫明復，春秋助發微。
倦遊驚白首，知已失緇衣。
乞了朝雞去，南隨社燕歸。
衡湘多隱逸，道侶未應稀。
宿龍門洞
作者：張方平
朝代：宋

路到葭萌古道邊，層崖疊磴入蒼煙。
忽逢方丈在平地，何意中途過洞天。
四面濃嵐圍碧嶂，半空急雨迸飛泉。
一宵身世離塵境，却撫征驂懶下鞭。
寂默通真說因戒而定云是小乘漸法然至則成大其致一也趙少師叔平覽之有疑見問以此答
作者：張方平
朝代：宋

即定非存出入間，照而常寂所居安。
將心起用知逾遠，有眼無光見亦難。
向上本來惟一路，初機聊爲立三關。
莫於此地分延促，彈指時中海水乾。
寄三峰郭誠思
作者：張方平
朝代：宋

松檜峰前古柏林，結茅無伴對幽禽。
鄙爲浮薄八公事，獨入精微九聖心。
春斸晴川閒種玉，夜開丹竈試還金。
泠然風馭知何返，三十六關雲路深。
寄代淵
作者：張方平
朝代：宋

塵走我何勞，巖棲君愈高。
林齋且吟嘯，世路盡風濤。
小桂閒招隱，西岷續返騷。
氣機衝不露，承弁縱雙毛。
寄崆峒天水公
作者：張方平
朝代：宋

先生莫可測，滄海遠沈沈。
詹尹徒端策，昭文不鼓琴。
一丸天上藥，幾日靜中吟。
安得菊花酒，盈巵金液深。
寄徐白久客襄漢
作者：張方平
朝代：宋

避暑鹿門寺，虛齋風竹凉。
草連鄖國遠，水接漢川長。
寓客懷江表，騷人愛楚鄉。
京塵誠可厭，君未捨名場。
寄汾陽郭先生
作者：張方平
朝代：宋

君家白雲外，巖溜響嘈嘈。
絕壑風煙澹，孤峰冰雪高。
自能無世累，誰見有生勞。
指我蓬壺路，瓊宮隔海濤。
寄贈姚白
作者：張方平
朝代：宋

疇昔未識君，汝南熟聲耀。
相隨會上都，一揖心相照。
愛君真快士，顧我略同調。
劇孟重然諾，曼倩喜諧笑。
往簡日共評，高樓常對釂。
君銳如利劔，騰拔已出鞘。
我獨策征驂，舌在慵復掉。
歸養詠南陔，丘園憶高蹈。
寄郭誠思華下茅齋
作者：張方平
朝代：宋

舍在世塵外，松扉夜不關。
心同秋水靜，身共野雲閒。
自得逾三樂，誰堪話九還。
它年玉泉約，何以救衰顔。
寄題都下知友山亭時在新定
作者：張方平
朝代：宋

古郡利名外，萬山雲靄中。
思君痛飲處，累石小軒東。
觀闕風光近，郊園野趣同。
溪頭對魚鳥，未羨舞裙紅。
寄高弁侍郎
作者：張方平
朝代：宋

大雅久頹弊，夫君真古人。
道維皇極正，文著帝刑淳。
美望鏘金石，深誠照鬼神。
立朝惟一介，爲郡有遺仁。
素尚陶弘景，風流賀季真。
歲寒松有節，明瑩玉無塵。
霜簡雖清重，銅符亦久迍。
老成急登用，必有及斯民。
寄魯平
作者：張方平
朝代：宋

平也青雲器，鄉評推孝廉。
高懷焦尾澹，壯節湛盧銛。
與我偏心照，論交以道詹。
逸羣容策蹇，美盼對無鹽。
振楫期同濟，提衡豈致嫌。
前年稅征鞅，彌月憩衡苫。
環堵藜爲榻，圭門席掛簷。
未曾憂四壁，聊與醉青帘。
且默何嘗說，雖寒不附炎。
伏龍當自起，躍馬要誰占。
舌在居貧樂，情親茹蓼甜。
雅遊傷遽散，流景顧將淹。
信斷傷秋鴈，愁多伴夜蟾。
不堪男女淚，北望一漸漸。
寓意詠月贈李先生
作者：張方平
朝代：宋

二八已微闕，十四猶未圓。
盛滿在三五，素蛾逞嬋娟。
兩半陰陽合，平分上下弦。
臼中有靈藥，一粒九光全。
寓興
作者：張方平
朝代：宋

代舍悲彈鋏，夷門默抱關。
風雲未時會，意氣與身閒。
劔爲屠龍礪，弓須待虎彎。
君看緯蕭子，一旦探珠還。
對酒
作者：張方平
朝代：宋

醉裏翻身天地窄，愁來天地不容身。
可憐澤畔行吟客，爭似壚邊高卧人。
居憂過祥制示辰長老
作者：張方平
朝代：宋

流景無端隙駟馳，永懷顧復感慈闈。
幸茲門外車馬少，更復朝中書信稀。
衰颯顛毛素絲短，芒佯病眼亂花飛。
舍西賴與招提接，時叩禪關話祖機。
崑山初秋觀稼回縣署與同寮及示姑蘇幕府
作者：張方平
朝代：宋

邑民三萬家，四邊湖海遶。
家家勤穡事，市井商游少。
薦歲逢水沴，饑勞何擾擾。
我來忝撫字，見此心如搗。
去秋僅有年，膏田尚停潦。
今幸風雨調，皆話天時好。
春喜鵲巢低，夏更蟬聲早。
秧船拏參差，葑岸縈迴繚。
藝插暮更急，車響轉清曉。
紡筥猶掛壁，何暇張魚鳥。
我時行近郊，小艇穿萍藻。
渚長葭薍深，野沃𥝧稏倒。
孺子遠餉歸，閒暇顔色飽。
預喜省敲笞，租賦可時了。
歸來軒館靜，曠蕩盈懷抱。
衙退人吏散，庭廡闃窈窈。
露篠映孤亭，風荷動幽沼。
置身木鴈間，茲焉願終老。
顛蹶走榮利，況余拙非巧。
鱸膾飯紫芒，鵝脂酒清醥。
悵然懷友生，虛齋爲誰掃。
嶓冢
作者：張方平
朝代：宋

江漢朝宗入海長，嘗蒙起浪卷輕航。
金牛西路經嶓冢，却見微源此濫觴。
平臺秋
作者：張方平
朝代：宋

層臺複道盤盤斜，馬頭冷光摇玉花。
曲葆翩翩映紅日，綵旗苒苒舒晴霞。
鏗鐘考鼓臺上宴，花間樓榭層層見。
香霧低濛爛不收，觥籌隨酒東西轉。
山銜半日王未醉，桂花蟾露滴濃翠。
鼕鼕滿板敲金丸，千娥攢碧臺門閉。
古銅青澁對秋曉，王樂不極將如老。
孟嘗墳上牧童歌，千歲空臺長荒草。
土花愁碧古甬平，陰夜鬼熒光擾擾。
幽薊行
作者：張方平
朝代：宋

昔者帝堯光宅本都冀，幽朔廼爲寰內地。
舜肇十有二州此其一，禹服周藩有年祀。
崆峒之英其人武，氣含陰殺樂鉦鼓。
秦漢發吏守邊亭，世與其民扞中土。
召伯功勤黑社傳，昭王意氣金臺古。
我興北望涕交頤，念汝幽薊之奇士兮。
今爲勛華光耀照四海，忍遂反衽偷生爲。
吾民孰不願左袒，汝其共取燕支歸。
廣陵散
作者：張方平
朝代：宋

廣陵散，妙哉嵇公其旨深，誰知此是亡國音。
商聲慢大宮聲微，强臣專命王室卑。
我聞仲達窺天祿，人見飛鳥在晉屋。
子元廢芳昭殺髦，常道鄉公終蕩覆。
義師三自廣陵起，功皆不成竟夷戮。
廣陵散，宣誅凌。
景誅儉，文誅誕。
廣陵散，晉室昌，魏室亡。
彭門公庭古檜爲風雨所摧
作者：張方平
朝代：宋

杳杳參天氣，亭亭構厦材。
千年對霜雪，一夕折風雷。
枕靜疎聲減，庭寬翠影開。
梧桐與楊柳，嬌色倚樓臺。
彭門城上見鄉人社會懷古
作者：張方平
朝代：宋

南北分疆域，此城當要津。
幻泡興廢速，蠻觴戰爭頻。
世換山河舊，時平井邑新。
喧喧村社散，多是白頭人。
得請南臺偶書
作者：張方平
朝代：宋

紫陽洞中客，水晶宮裏人。
一念墮塵世，資本猶天真。
擢質出流俗，抗志凌蒼旻。
邈從逍遥遊，浩與恬漠親。
風簫不受調，溪鳥非所馴。
敢希古作者，尚從諸逸民。
犬馬皆有養，況我無天倫。
俛首遂干祿，老先稱過秦。
流遁亡舊守，趨鏘陪薦紳。
驕氣與矜色，湛沒四十春。
市合先縮手，戰酣早收身。
桑榆近頹暮，丘壑慙荒榛。
福兮禍所伏，名者實之賓。
雖嗟負前志，大觀亦同均。
微子廟
作者：張方平
朝代：宋

西伯已招二大老，東鄰更棄三仁人。
元龜遂訖商家命，白馬永爲周室賓。
抱器幸存天鳳祀，喪邦都爲牝雞晨。
可憐長發源流遠，舊國猶存廟樹春。
思遠辭
作者：張方平
朝代：宋

露下蟬不鳴，愴然覺秋暮。
獨立夕陽樓，遥見南征路。
動乖心所期，事與年同去。
彈鋏歌歸來，愁思發宵寤。
高吟惠連詩，重憶安仁賦。
佳人何當還，荆陽歎流寓。
慧聚寺東亭
作者：張方平
朝代：宋

野色秋光共泬寥，水村籬落晚煙交。
拄笻回就下山路，行看斜陽隱樹梢。
慶臺韓子華寄示清居大士牧牛圖頌酬寄長句
作者：張方平
朝代：宋

香嚴昔向溈山住，只作田翁學牧牛。
路絕纖塵寧見迹，野無寸草漫迴頭。
晴天任去雲作伴，露地閒眠夜不收。
却問清居真了未，樹邊蓑笠爲誰留。
探春
作者：張方平
朝代：宋

妙句江春入舊年，江梅長向臘中殘。
梁園地冷春來晚，試劈垂楊舊眼看。
提刑祠部再和前篇猥爲禱祈之應輒復次韻且以見志
作者：張方平
朝代：宋

長吏憂民深望歲，諸侯閔雨著編年。
鵝鮮聊用遵明詔，尩鼻何能感上天。
五事肅時斂在宥，九功美利屬持權。
守藩無狀惟推分，必在蒙莊內外篇。
故兵部侍郎致仕安定公挽辭三首·其一
作者：張方平
朝代：宋

晶粹分天婺，深長自帝虞。
義聲高北海，政事達夷吾。
歷職小司寇，退身賢大夫。
獨嗟造化手，不得鼓洪爐。
故兵部侍郎致仕安定公挽辭三首·其三
作者：張方平
朝代：宋

湖暖春波闊，山晴宿霧開。
空觀素車過，不復畫船來。
柳外悲蕭度，松間送騎回。
鄭人懷子產，行灑有餘哀。
故兵部侍郎致仕安定公挽辭三首·其二
作者：張方平
朝代：宋

經濟期成務，康寧遽引年。
人知三事貴，我愛二疏賢。
金石名儒刻，弓裘孝子傳。
國書循吏傳，誰在老成先。
故相贈侍中廣平公挽辭三首·其一
作者：張方平
朝代：宋

風采來塵外，才名入洛初。
清言還正始，雅度合沖虛。
玉氣千尋直，金精百鍊餘。
雍容到巖廟，一世共華胥。
故相贈侍中廣平公挽辭三首·其三
作者：張方平
朝代：宋

謨明餘論在，記博近書傳。
得謝三司重，歸休五福全。
國門迴鹵簿，嵩麓望松阡。
天下中庸法，寧惟伯始賢。
故相贈侍中廣平公挽辭三首·其二
作者：張方平
朝代：宋

不與椿齡遠，先傷棣萼零。
宸章懷舊德，惠節入新銘。
後世推名教，當朝重典刑。
東維跨箕尾，一化本同靈。
故端明殿學士工部尚書致仕清源王公挽辭二首·其一
作者：張方平
朝代：宋

臺閣留風論，蕃垣著治功。
時皆推舊德，心自信孤忠。
驥騁常疲險，鵬摶不遇風。
晚年探妙理，頓看世緣空。
故端明殿學士工部尚書致仕清源王公挽辭二首·其二
作者：張方平
朝代：宋

世德承槐蔭，朝評許棟材。
都堂陪八座，近府阻三階。
燕閣清宵閉，佳城白日開。
南阡有一去，冠蓋不重迴。
散水巖潄玉亭
作者：張方平
朝代：宋

高從雲際落崔嵬，疑决銀潢一派來。
散漫難收珠網綻，琤瑽不斷玉山摧。
尋源誰到煙霞路，稅駕聊傾沆瀣杯。
向暮危亭上燈火，水精簾下燭房開。
新定道中寄桐廬關太守三首·其一
作者：張方平
朝代：宋

辟書來北門，召命自宣室。
朝廷搜英材，溪山及野質。
當世良有心，一得思造膝。
署霞隱扶桑，已是長安日。
新定道中寄桐廬關太守三首·其三
作者：張方平
朝代：宋

帆掛桐君山，櫓入富春渚。
寒風蕩江波，煙雨迷汀樹。
煮茶論藥經，挑燈數碁路。
全勝謝惠連，獨望新安去。
新定道中寄桐廬關太守三首·其二
作者：張方平
朝代：宋

旦下烏石灘，暮泊嚴陵瀨。
潺湲卧溪聲，慘澹宿山靄。
所歷已陳迹，不忘惟嘉話。
淚濕青雲篇，撫襟慙慷慨。
春郊
作者：張方平
朝代：宋

携樽縱步尋芳墅，聊藉芊芊手把紅。
行樂豈關閒客事，少侯長日占春風。
暮冬書事
作者：張方平
朝代：宋

物色無容華，逆風利如剪。
晨興心悵然，惜此歲華晚。
自古東流波，滔滔去無返。
計事須及時，咄哉行自勉。
暮秋登彭祖樓
作者：張方平
朝代：宋

危樓古城角，山色遶蒼倉。
寒日下何速，清風來甚長。
煙塵恩戰國，雲水似江鄉。
重九登高近，階前菊已香。
曉景
作者：張方平
朝代：宋

樹带曉霜寒矗矗，山含宿靄遠重重。
誰家收得汾陽筆，八幅羅浮晦景濃。
書吳興僧興公院壁
作者：張方平
朝代：宋

我愛霅溪風景閒，年年魚鳥伴湖山。
利名人到心猶靜，況是老僧長閉關。
月夜吳春卿蘇儀甫相過會飲忽聞五鼓遂同入朝
作者：張方平
朝代：宋

清風凉月滿前軒，邂逅相逢索酒罇。
東有啟明俄動色，北來寒鴈亦驚魂。
相車未過塵先起，宮漏纔終市早喧。
階下從人催上馬，百官已是簇朝門。
有所思行
作者：張方平
朝代：宋

有所思，在斗墟之東華。
我欲從之路阻賒，寸心坐馳天南涯。
彼美一人騫且都，明月環珮雲霞裾，蹇于翔兮不我留。
登高杳視令人愁，褰裳欲涉江湖修。
江湖修，不可過。
不可過兮奈若何，私自憐兮長嘯歌。
朝元引貽趙抱一
作者：張方平
朝代：宋

星斗掛空碧，鸞鶴翔紫清。
朝真弟子古壇上，爐煙裊裊金碧聲。
露脚斜白寒不動，千山岑寂橫煙清。
絳闕太真冠簡靜，紫宮夫人璫珮鳴。
霞旌曉邁遺空谷，石磴雲埋瑶草綠。
殘蟾冷帖西南隅，迴首塵寰煙一簇。
李太尉園池
作者：張方平
朝代：宋

驃騎子侯第，長門大主園。
煙波二宮賜，宸翰四朝恩。
禪客常摇拂，名流必解軒。
春風與秋月，好景中空罇。
李少傅佚老亭
作者：張方平
朝代：宋

得謝自廊廟，事高疏仲翁。
安車雖駟馬，歸路已冥鴻。
令子承良冶，朱轓治左馮。
緇衣方改造，列鼎有餘豐。
屨杖居多適，軒裳夢覺空。
天倪希柱史，性理問能公。
窗檻開瀟灑，風煙接鬰葱。
上方思賈誼，即奉小輿東。
杜鵑
作者：張方平
朝代：宋

蜀道寒輕水木清，峽中無復杜鵑聲。
歸期正是春風暖，任向空山叫月明。
東亭逐雀
作者：張方平
朝代：宋

芳園夏景初，茂樹成帷幄。
幽亭鮮人到，羣雀宅簷桷。
飛集得所安，朋噪聲何樂。
幸無彈弋虞，復免鷹鸇捉。
入水時尚賒，孳育日以數。
啄場徒耗粟，穿屋皆有角。
屬我厭歊蒸，來居屏紛濁。
置榻開小窗，當軒掛踈箔。
莫肯少畏避，竟來鬭紛魄。
爭粒時聚喧，奪栖或相摶。
誰命爲嘉賓，輕率可無怍。
主人不爾堪，盡逐歸蓬藿。
東山吟
作者：張方平
朝代：宋

我思古人兮，有東晉太傅謝公者其庶幾。
英才乃是孔明輩，風流更覺茂弘卑。
東山遊兮不歸，妓携手兮嬉嬉。
晚年拂劔兮一起，爲蒼生兮安國危。
笑言指揮兮八千師，氐秦百萬兮潰而夷。
朝之君臣兮猶燕巢於幕上，公對枰兮解頤。
吁嗟公之車兮逢白雞而遽止，青山空兮已而。
東方朔
作者：張方平
朝代：宋

不獨巖扃與市塵，金門亦可晦吾真。
孤風大義人誰見，宣室聊曾抗倖臣。
柳
作者：張方平
朝代：宋

翠眉含愁展新葉，長袖善舞拖舊條。
黄鶯初囀一何喜，紅桃相映不勝嬌。
行人歇馬近驛路，漁叟繫舟臨溪橋。
斜風細雨與殘照，不妨意氣常飄飄。
柳
作者：張方平
朝代：宋

雨細池塘靜，風斜院落深。
蝶飛隨亂絮，鶯囀入濃陰。
翠带堪紉佩，金絲可度針。
願依菩薩手，不上美人簪。
桃源二客行
作者：張方平
朝代：宋

劉郎阮郎丹籙客，桃花源中有舊宅。
閒尋流水過碧溪，忽聞雞犬見人跡。
瓊臺瑶榭知何所，紫雲深處開珠戶。
鶴駕龍軿綵仗來，鸞歌鳳舞霞觴舉。
世緣未斷塵心狂，苦厭仙家日月長。
洞門一閉怳如夢，歸路古木何荒凉。
梁甫吟與任向
作者：張方平
朝代：宋

秋風吹空一橫掃，秀桐芳蕙經宵老。
晨雞驚起窮丈夫，心骨調殘感霜草。
獨起過君喜君在，鸘裘同就旗亭解。
酒酣氣壯把袂歸，吾曹心過中區大。
君不覺豐城兩龍思延平，氣凝愁紫牛間橫。
神物際會當有時，洛陽樓上逢張卿。
古人率自窮途起，景略執畚南陽耕。
槎客歌
作者：張方平
朝代：宋

八月風高星漢秋，海邊閒客騎槎遊。
雲濤茫茫浩無涯，槎頭忽觸斗柄斜。
回看乃在織女家，織女投梭顔如花。
客愚不知天上樂，遽把一拳伴歸鵲。
問得嚴生應悔來，重去何由尋得著。
次韻酬潭州周沆學士見寄
作者：張方平
朝代：宋

鼇背三山壓海濤，雲臺高議接時髦。
一麾忽到江湖外，回首方驚日月高。
不善取容同曼倩，且歌樂職學王襃。
賈生自是長沙遠，更弔湘纍賦廣騷。
歲除
作者：張方平
朝代：宋

世事隨波濤，流光逐魁杓。
二年革新舊，一夕連昏朝。
容華益凋歇，況味殊蕭條。
信似唐生語，躍馬期非遥。
歸燕
作者：張方平
朝代：宋

社後日猶暖，雨前春尚寒。
乘時眾來易，無伴獨留難。
京洛柳花白，瀟湘楓葉丹。
堪傷季秋雀，風急海漫漫。
江樓遲客
作者：張方平
朝代：宋

靜外游神迥，望中塵物稀。
天連遠水盡，鳥背夕陽飛。
木葉初摇落，鄉懷動式微。
興闌不忍去，遲子一舠歸。
泥溪驛
作者：張方平
朝代：宋

嘉陵江到水苽園，水勢東迴入閬川。
前過劍門山路穩，免尋閣道上雲巔。
淥水辭
作者：張方平
朝代：宋

山翁貌清聳，膝橫古桐彈。
泛弄淥水曲，滿絃流潺潺。
初調意緒微，溫流動斜暉。
劃然響嘈嘈，秋風駕怒濤。
數聲細更大，澗泉咽復快。
曲終急以停，驟雨齊無聲。
西壁月華白，萬壑松風清。
灝然太古氣，使人塵慮平。
山翁彈罷抱琴去，歸處一峰煙翠橫。
清明連上巳
作者：張方平
朝代：宋

踏青原上飲，祓禊水邊歌。
佳節相連好，遊人一倍多。
溫成皇后挽辭二首·其一
作者：張方平
朝代：宋

何事高前烈，忘身衛至尊。
平生彤管在，憂國玉刀存。
一惠彰柔德，深衷憶善言。
凄凉金殿月，還照給孤園。
溫成皇后挽辭二首·其二
作者：張方平
朝代：宋

美化成麟趾，勤心念兔罝。
廞衣薦翬翟，靈仗咽簫笳。
香海歸華藏，晴霄散綵霞。
春風青瑣閉，侍女泣宮花。
滄洲白鳥歌
作者：張方平
朝代：宋

水爲都，雲爲廬，芙蓉帳，清蓋車，霜裾雪襟素襜襦。
秋空清，秋雨晴，弋者不來漁翁去，孤翹羣泳蘆花汀。
往來東浦何容與，莫愛稻粱過西渚。
漁翁布羅滿葭下，潛教媒子來呼汝。
罥絲漠漠不可見，羽翰一掛脫不去。
汝掛羅，媒子喜，更笑汝愚落他計。
滄浪曲
作者：張方平
朝代：宋

五湖波浪涵秋空，風煙蕭索愁溶溶。
棹扁舟兮長邁，當年則有越相之范公。
烏喙不仁固可恨，文種踟躕亦已庸。
功大不賞威震主，不去必誅今古同。
周霍中曾殆如線，黥韓竟不保其終。
誰能持此滄浪曲，寄入三湘棹唱中。
火車同郭誠思作
作者：張方平
朝代：宋

火車雙輪駕九虬，出海直上崑崙丘。
經天三百六十度，匝日一萬四千周。
電破重陰霹靂過，風開霽色煙雲收。
乾關坤軸極排轢，勢闌却返無爲洲。
熙寧壬子歲寄丁未同甲諸公秦亭呂宣徽寶臣汝陰歐陽少師永叔京下王尚書仲儀
作者：張方平
朝代：宋

百二十年名上壽，浮生百歲實稀聞。
百年三萬六千日，今已三分過二分。
嘯歌獨喜齒全在，文字看來眼未昏。
酒量雖衰猶得醉，塵中人事自紛紛。
玉泉觀贈高道士
作者：張方平
朝代：宋

古屋氣象冷，蒼崖煙翠中。
龍歸半天雨，虎嘯一巖風。
露後芝房紫，霜餘栢實紅。
終期把藜杖，來伴白雲翁。
瑶池宴曲
作者：張方平
朝代：宋

仙人仙在滄海湄，雙毫出耳綠絲垂。
瑶池西赴白雲宴，丹山遠借青鸞騎。
香雲紅淡春光染，天風吹旌霞颭颭。
曉過扶桑水一泓，下視中州塵九點。
蟠桃初熟甘露瓜，對持斗柄泛流霞。
妄向秋空舉金掌，茂陵衰草令人嗟。
留別所知
作者：張方平
朝代：宋

雪擁歸程朔吹寒，來時孤劔繫征鞍。
此行誓不忘知己，昨夜爲公重一彈。
病眼
作者：張方平
朝代：宋

飛花無復數，遇物輒成雙。
書畫疎幽閣，屏幃戀北窗。
懶開辭俗客，寫望憶秋江。
椒菊供朝餌，猶須發酒缸。
登泰山太平頂
作者：張方平
朝代：宋

區區魯國爭蝸角，矗矗齊城磔蝟毛。
萬壑相傾知地險，浮雲忽散覺天高。
蒼煙自古埋塵世，紅日中宵破海濤。
七十二君迷舊迹，空教秦漢侈心勞。
皇帝狩于近郊
作者：張方平
朝代：宋

講事時農隙，斿車引狩畋。
旌門開霽野，帳殿拂霜天。
星斗隨華蓋，風雲逐寶鞭。
翼開花浪急，圍合錦城圓。
射狡無遺鏃，從奔必應弦。
迹人輕過電，騎隊速回漩。
鷙翮紛爭擊，材盧亦競先。
亟來餘逸足，徑下不虛拳。
勇氣凌金鼓，懽聲雜筦絃。
抗緌分逆順，植表閱周旋。
湯德逾三面，堯心豈兩豜。
頒禽均近列，賜帛及高年。
坐幄陳慈宴，停輿勞力田。
鳴鐃迴綵仗，斜日下濛泉。
寧校虞旗獲，聊供廟俎鮮。
簡稽嚴卒乘，典制寓蹄筌。
甫草深懷古，磻溪念得賢。
威靈增震耀，夷虜懾腥羶。
羽獵嘗箴漢，車攻昔美宣。
詞臣茲紀詠，抑未愧前篇。
相國杜公舊里錢唐有別野在華下既得謝留寓睢陽因家焉某近赴益部過三峰聞華人之望公捨而不還又顧吾鄉之獨幸國老處焉因道西人之意成長句四韻奉寄杜公
作者：張方平
朝代：宋

謀國有勞新史在，掛車無第舊鄉遥。
睢陽圖記光耆彥，華下風烟遂寂寥。
紫氣尚勞關吏思，甘棠猶播陜民謠。
蓮花峯下仙人掌，高出雲端若奉招。
睢陽雙忠廟詩
作者：張方平
朝代：宋

烈士趨死易，黜己下人難。
況乃持柄位，而當功名間。
天寶唐中圮，大盜起幽薊。
伐鼓傾中州，意有摧枯易。
桓桓許公遠，持節睢陽郡。
孤壘扼賊衝，攻急勢危窘。
張公何壯哉，雍丘以眾來。
誓將同忠義，分持虜羹杯。
慷慨二丈夫，感諾明悲吁。
對舉兩手起，力與扶中區。
空郊乘垝垣，賦鋒四周攢。
萬夫齊一心，就死無悔顔。
夫豈威令使，化公心如丹。
兵盡糧餉絕，重圍氣逾烈。
龍枯無一勺，虎騰墜窮穴。
帳下萬金士，霽雲特雄傑。
乞師賀蘭府，嚙指如枯蘗。
七日哭秦庭，何謝楚臣節。
鄰藩救不來，呱呱守埤哀。
天胡不我弔，竟使孤城摧。
沈痛數忠良，委骨鯨與豺。
王師遂破賊，天王歸京國。
持久全江淮，實由二公力。
遺烈在宋人，食公河之津。
我聞唐天子，命遠守宋民。
張公何爲者，單車投遠舍。
開門授之柄，引己出其下。
張公仁且英，節義無與程。
但初無睢陽，此功將安成。
顧豈沮大節，而下張公名。
意欲覺後來，知人爲賢明。